Lori, treler kerap kemalangan di lokasi sama
Oleh ASLIZA MUSA

13 Mei 2022, 3:48 pm
KUALA KANGSAR – Sebanyak 17 kes kemalangan dengan dua kematian direkodkan antara Kilometer 231.4 hingga 257.8, Lebuh Raya Utara-Selatan arah utara di sini, dalam tempoh setahun.
Penolong Pengarah Operasi, Jabatan Bomba dan Penyelamat Malaysia (JBPM) Perak, Muhamad Shahrizal Aris berkata, nahas yang direkodkan dari Mac 2021 hingga Mac lalu itu juga mengakibatkan kecederaan kepada 11 mangsa.
“Daripada 17 kemalangan itu, 11 kes melibatkan kenderaan berat iaitu lori atau treler, sama ada membabitkan kemalangan biasa ekoran terbabas atau terbakar.
“Kemalangan yang dilaporkan itu juga membabitkan kereta dan motosikal. Dua kematian yang dilaporkan dalam tempoh itu melibatkan pemandu lori,” katanya di sini hari ini.
Menurut beliau, Balai Bomba dan Penyelamat (BBP) Kuala Kangsar akan memberi respon awal bagi setiap insiden di lokasi berkenaan sebelum dibantu BBP berhampiran.
Bagaimanapun katanya, ketiadaan akses mudah untuk ke lokasi kejadian menyebabkan jentera bomba terpaksa membuat pusingan U sebelum Terowong Menora pada jarak lebih kurang 24 kilometer.

“Kita juga menghadapi kesukaran dari segi kesesakan di mana ia menjadi antara faktor melambatkan usaha untuk jentera tiba awal di lokasi nahas selain kekurangan sumber air terbuka dan ketiadaan pili bomba di kawasan kejadian,” katanya.- KOSMO! ONLINE


PGA patahkan sindiket pasaran diesel tanpa permit
Oleh NUR ALINA HASSAN

13 Mei 2022, 3:54 pm
BATU PAHAT- Pasukan Gerakan Am (PGA) Batalion 5 berjaya merampas 55,200 liter minyak diesel subsidi dalam serbuan di sebuah premis di Taman Beroleh, di sini, Rabu lalu.
Serbuan pada pukul 11.30 malam itu turut menemukan sembilan buah mesin berfungsi sebagai pam minyak dan 11 hos getah lutsinar bagi tujuan membekalkan diesel secara haram.
Pegawai Pemerintahnya, Superintendan Dimin Awang berkata, dalam serbuan berkenaan, pihaknya turut menahan tiga lelaki warga tempatan berusia lingkungan 24 tahun hingga 54 tahun.
“Siasatan awal mendapati sindiket ini dipercayai membekalkan minyak diesel bersubsidi tanpa permit yang sah di sekitar daerah Batu Pahat.
“Nilai rampasan kesemua diesel adalah berjumlah RM118,250. Selain itu, polis turut merampas lori tanker jenis Volvo, dua buah tangki putih bersaiz 1,000 liter dan empat buah tangki besi bersaiz 16,000 liter hingga 20,000,” katanya dalam kenyataan hari ini.
Menurut beliau, keseluruhan rampasan adalah bernilai RM505,308.-KOSMO! ONLINE


Panggil lelaki dengan gelaran botak dianggap melakukan gangguan seksual
Oleh KOSMO!

13 Mei 2022, 3:45 pm
LONDON – Hakim sebuah mahkamah di London dalam sebuah perbicaraan memutuskan tindakan menggelar seorang lelaki sebagai botak sebagai melakukan satu gangguan seksual, lapor akhbar Daily Star semalam.
Keputusan itu dibuat di tribunal pekerjaan di bandar Sheffield selepas perbincangan yang dihadiri oleh tiga lelaki yang mengalami keguguran rambut dengan memberikan pendapat mereka.
Pendengaran kes itu melibatkan seorang juruelektrik dan majikannya di sebuah firma pembuatan, lapor akhbar The Telegraphs.
Juruelektrik, Tony Finn telah bekerja dengan syarikat The British Bung Manufacturing selama hampir 24 tahun sebelum dipecat pada Mei tahun lalu.
Finn mendakwa dia telah dibuang kerja secara tidak adil selepas memukul rakan sekerjanya yang menggelarnya botak. Dia menganggap gelaran tersebut sebagai satu bentuk gangguan seksual.
Hakim, Jonathan Brain terpaksa memutuskan sama ada sindiran itu boleh dianggap sebagai satu gangguan seksual atau sekadar penghinaan.

Dalam perbicaraan kes, Brain memutuskan bahawa terdapat perkaitan antara perkataan botak dan ciri seks yang dilindungi.
Beliau berkata, mana-mana istilah yang diguna dalam bentuk penghinaan boleh dikelaskan sebagai satu bentuk gangguan seksual.
Finn memenangi kes tersebut atas dakwaan pemecatan yang tidak adil dan menerima serangan gangguan seksual. – Agensi


EB Frozen dekati pelanggan, beri tawaran menarik sempena Aidilfitri
Oleh HARRITH HISHAM

13 Mei 2022, 2:59 pm
SELAYANG – Jenama makanan sejuk beku ternama, EB Frozen Food Sdn. Bhd, (EB) terus komited melaksanakan kempen jelajah ‘Ini Barulah Raya’ sempena bulan Ramadan dan Hari Raya Aidilfitri.
Eksekutif Kanan Pemasaran EB, Noor Azlin Badrim berkata, di samping memperkenalkan produk baharu, EB juga menawarkan pelbagai hadiah dan tawaran menarik.
“Jelajah kali ini masih berbaki tiga hari. Hari ini kita akan pergi ke tiga lokasi berbeza di sekitar Lembah Klang bermula pukul 10.30 pagi sehingga petang nanti.
“Selain itu, EB juga mengadakan pelbagai pertandingan antaranya ‘Flip and Match’ , Lucky Spin, Spend and Win yang menawarkan pelbagai hadiah menarik,” katanya ketika ditemui Kosmo! di sini hari ini.
Menurutnya, pengunjung berpeluang membawa pulang hadiah berupa produk makanan EB, barangan termasuk wang tunai dalam bentuk e-Wallet bernilai sehingga RM1,088.
Sementara itu, Noor Azlin berkata, kempen yang bermula pada 1 April lalu itu juga akan bergerak ke enam lokasi terpilih di sekitar Lembah Klang sehingga Ahad ini.

“Kita akan pergi ke tiga lokasi lagi pada Sabtu iaitu Pasar Mini Fresh Konchi dan Suncity Fresh Food di Klang termasuk Yong Soon Fatt di Jalan Klang Lama.
“Pada Ahad pula, jelajah akan diteruskan di sebelah selatan melibatkan Hock Mei dan CS Grocer di Kajang serta Ding Dang Holdings di Cheras,” ujarnya.
Jelas Noor Azlin, EB sentiasa mengadakan pelbagai inisiatif untuk mendekati pengguna selain terus berusaha mengeluarkan produk yang baik yang sesuai untuk semua golongan dengan mengekalkan ciri mudah dan ringkas. – KOSMO! ONLINE


Britain, Finland, Sweden meterai kerjasama keselamatan
Oleh KOSMO!

13 Mei 2022, 3:00 pm
LONDON – Kerajaan Britain kelmarin memeterai deklarasi bersama Finland dan Sweden dalam usaha untuk menjamin perlindungan keselamatan dengan dua negara itu, lapor agensi berita United Press International.
Kerjasama itu adalah termasuk perlindungan terhadap serangan tradisional dan siber kerana kedua-dua negara Nordic itu berdepan dengan ancaman yang semakin meningkat dari Rusia.
Perdana Menteri Britain, Boris Johnson menandatangani perjanjian itu bersama rakan sejawatnya dari Sweden, Magdalena Andersson dan Presiden Finland, Sauli Niinisto.
“Kami, dengan rasa teguh dan tidak berbelah bahagi memberikan sokongan kepada Sweden dan Finland serta menandatangani deklarasi keselamatan ini sebagai simbol jaminan yang kekal antara negara.
“Ini bukan jurang jangka masa pendek, tetapi komitmen jangka panjang untuk memperkukuh hubungan ketenteraan dan kestabilan global serta mengukuhkan pertahanan Eropah untuk generasi akan datang,” kata Johnson.
Perjanjian itu akan membolehkan Britain bekerjasama dengan Finland dan Sweden dari segi teknologi dan perisikan, bersama-sama dengan kerjasama ketenteraan tradisional.

Kerjasama tersebut juga merupakan jaminan keselamatan dua hala terkuat yang dibuat oleh sebuah negara keahlian Pertubuhan Perjanjian Atlantik Utara (NATO).
Ia dijangka berkuat kuasa selama setahun, di mana mana proses meluluskan keahlian NATO bagi dua negara itu berlangsung. – Agensi


Pemandu treler, lori parah, dua kenderaan berat bertembung
Oleh AIMUNI TUAN LAH

13 Mei 2022, 2:42 pm
GUA MUSANG – Dua lelaki cedera selepas dua buah kenderaan berat bertembung dalam kejadian di Kilometer 13, Jalan Gua Musang-Kuala Krai dekat sini malam tadi.
Dalam kejadian kira-kira pukul 8.30 malam itu, pemandu lori jenis Isuzu, Mohd. Naim Muzaffa Azmi, 29, patah kaki kanan manakala pemandu treler jenis Scania, Ramis Sawaling @ Sabapathy, 48, turut cedera pada bahagian kaki.
Ketua Polis Daerah Gua Musang, Superintendan Sik Choon Foo berkata, siasatan awal mendapati, Ramis yang memandu treler yang membawa muatan bitumen sedang dalam perjalanan dari arah Kuala Krai ke Gua Musang.
Katanya, semasa tiba di lokasi kejadian, lori yang dipandu oleh Mohd. Naim yang datang dari arah bertentangan tiba-tiba masuk ke laluannya sebelum kedua-dua kenderaan berat itu bertembung.
“Insiden itu menyebabkan bahagian hadapan treler dan lori remuk manakala dua pemandunya mengalami kecederaan.
“Kejadian kemalangan itu turut mengakibatkan lalu lintas terhalang dan kesesakan sehingga dua jam,” katanya ketika dihubungi Kosmo! di sini hari ini.

Menurut Choon Foo, kedua-dua mangsa dihantar ke Hospital Sultan Ismail Petra, Kuala Krai di sini rawatan lanjut.- KOSMO! ONLINE


Chelsea hilang Kovacic aksi final Piala FA di Wembley
Oleh Kosmo

13 Mei 2022, 1:00 pm
LEEDS – Chelsea menerima khabar tidak baik apabila bakal kehilangan pemain tengahnya, Mateo Kovacic pada aksi final Piala FA Sabtu ini selepas berdepan kecederaan buku lali ketika meraih kemenangan 3-0 ke atas Leeds United awal pagi semalam.
Kovacic diterjah keras oleh pemain sayap Leeds, Daniel James pada minit ke-24 menyebabkan dia terpaksa dikeluarkan dan digantikan oleh Ruben Loftus-Cheek.
Pengurus Chelsea, Thomas Tuchel mengakui hanya keajaiban mampu untuk membuatkan Kovacic tersenarai dalam kesebelasan utama menentang Liverpool pada aksi itu nanti, namun mengakui kecederaan yang dialami pemainnya itu agak serius.
“Meteo terpaksa dikeluarkan walaupun dia adalah pemain penting kami. Kecederaan yang dialami agak serius, tetapi saya tidak dapat pastikan tahapnya.
“Kami perlu menunggu pemeriksaan lanjut yang dijalankan oleh pasukan perubatan, namun saya tidak fikir dia mampu kembali sembuh untuk aksi final itu nanti. Ia suatu yang mendukacitakan buat kami.
“Jika dia terlepas aksi itu, saya menjadi orang yang paling kecewa kerana dia adalah pemain utama kami dan turun dalam semua perlawanan. Mateo sangat penting untuk bahagian tengah pasukan ini.

“Dia adalah pemain yang sentiasa mahu turun dan beraksi. Sering menunjukkan kesungguhan untuk bermain menyebabkan situasi yang berlaku kali ini sangat mengecewakan.
“Saya mengharapkan keajaiban untuk Mateo walaupun ia mungkin perkara yang mustahil. Saya tidak mahu komen mengenai terjahan itu, tetapi ramai yang berpendapat ia sangat menakutkan dan layak dilayangkan kad merah,” jelasnya.
Pada perlawanan tersebut, Mason Mount, Christian Pulisic dan Romelu Lukaku berjaya mencetak nama sebagai penjaring untuk Chelsea mengukuhkan kedudukan di kedudukan ketiga Liga Perdana Inggeris. – AGENSI


Jangkitan Covid-19 meningkat 3,410 kes
Oleh ALWANI ZAFIRAH

13 Mei 2022, 2:51 pm
PETALING JAYA – Jangkitan Covid-19 merekodkan peningkatan dengan 3,410 kes semalam menjadikan jumlah keseluruhan kes di Malaysia sebanyak 4,470,471 kes.
Berdasarkan data pada laman web CovidNow, daripada kes yang dilaporkan semalam, terdapat lima kes import mendapat jangkitan dari luar negara.
Dalam masa sama, sebanyak 1,430 kes sembuh direkodkan dengan jumlah keseluruhan kes sembuh daripada Covid-19 sebanyak 4,408,043 kes.
Sementara itu, sebanyak 26,826 kes aktif direkodkan di Malaysia setakat ini.
“Daripada jumlah tersebut, seramai 25,414 sedang menjalani kuarantin di rumah, 33 kes di Pusat Kuarantin dan Rawatan Covid-19 (PKRC), 1,328 kes di hospital, 17 kes di Unit Rawatan Rapi (ICU) tanpa bantuan pernafasan dan 34 kes di ICU dengan bantuan pernafasan,” katanya di sini hari ini.
Dalam perkembangan berkaitan kematian Covid-19, empat kes dilaporkan menjadikan dan jumlah kematian terkini sebanyak 35,602 kes. Selain itu, tiada kes kematian yang dibawa ke hospital (BID) yang menjadikan jumlah terkumpul sebanyak 7,539 kes. – KOSMO! ONLINE


Saudi Aramco atasi Apple sebagai syarikat paling bernilai
Oleh KOSMO!

13 Mei 2022, 1:00 pm
RIYADH – Saudi Aramco berjaya mengalahkan Apple sebagai syarikat paling bernilai di dunia selepas mencatatkan kenaikan harga saham disebabkan lonjakan harga minyak dunia.
Syarikat petroleum dan gas asli dari Arab Saudi yang ditakrifkan sebagai pengeluar minyak terbesar di dunia itu kini bernilai AS$2.42 trilion (RM10.6 trilion) berdasarkan harga sahamnya pada sesi penutupan dagangan kelmarin.
Saudi Aramco baru-baru ini melaporkan lonjakan keuntungan bersih sebanyak 124 peratus untuk tahun lalu, beberapa jam selepas pemberontak Yemen menyerang kemudahannya dan menyebabkan penurunan sementara pengeluaran.
“Ketika ekonomi dunia mula pulih daripada pandemik Covid-19, pendapatan bersih syarikat meningkat sebanyak 124 peratus kepada AS$110 bilion (RM482.5 bilion) pada 2021 berbanding AS$49 bilion (RM214.9 bilion) pada 2020,” kata syarikat itu.
Sementara itu, Apple telah menyaksikan penurunan harga saham sepanjang bulan lalu dan dan kini dinilai pada harga AS$2.37 trilion (RM10.39 trilion) selepas dagangan rasmi berakhir kelmarin.
Kemerosotan harga saham itu berlaku meskipun Apple melaporkan keuntungan yang lebih baik daripada jangkaan dalam tiga bulan pertama tahun ini di tengah-tengah permintaan pengguna yang kukuh.

Bagaimanapun, Apple memberi amaran bahawa sekatan Covid-19 yang dikenakan di China dan masalah rantaian bekalan yang berterusan akan menjejaskan keputusan prestasi syarikat bagi suku berikutnya Jun ini dengan jangkaan sebanyak AS$4 bilion (RM17.5 bilion) hingga AS$8 bilion (RM35.09 bilion).
“Kekurangan bekalan yang disebabkan oleh gangguan berkaitan Covid-19 dan kekurangan silikon memberi kesan kepada keupayaan kami untuk memenuhi permintaan pelanggan,” kata Ketua Pegawai Kewangan Apple, Luca Maestri. – AFP


Ebit Lew kunjungi banduan Penjara Surabaya
Oleh KOSMO!

13 Mei 2022, 2:55 pm
PETALING JAYA – Pendakwah bebas, Ebit Lew mengunjungi banduan Penjara Surabaya dalam misi dakwah dan kemanusiaan di negara tersebut.
Menerusi perkongsiannya di Facebook hari ini, beliau memaklumkan telah berkongsi ilmu kepada banduan semasa melakukan ziarahi itu.
“Kami belanja mereka KFC, peralatan kipas dan kelengkapan lain. Baik-baik semuanya. Ramai juga yang kenal.
“Ketua penjara baik pengikut saya di TikTok. Ramai juga terharu. Katanya ini kali pertama dalam hidup orang belanja KFC,” katanya.
Ebit berkata, ramai banduan Penjara Surabaya menangis dan minta mendoakan mereka, namun beliau lebih berhajat pada doa mereka semua.
Menurut beliau, Allah S.W.T memberi ujian kepada manusia sebab sayang dan setiap insan adalah sama di sisi Tuhan.

“Belum tahu nasib akhir kita. Redha Allah yang kita kejar. Semoga kebaikan dan rahmat Allah beri pada mereka Allah beri sedikit pada diri saya ini,” katanya. – KOSMO! ONLINE


Tembak hotel Bukit Bintang: 3 rakan didakwa bunuh
Oleh NUZULSHAM SHAMSUDDIN

13 Mei 2022, 2:48 pm
KUALA LUMPUR – Tiga rakan didakwa di Mahkamah Majistret di sini hari ini atas pertuduhan membunuh seorang lelaki dalam kejadian tembak di sebuah hotel di Bukit Bintang, minggu lalu.
Bagaimanapun tiada pengakuan direkodkan daripada T. Muniswaran, 49, S. Katharavello, 52, dan Mohd. Zulbihar Ali Khan Kamaldin, 48, selepas pertuduhan dibacakan di hadapan Majisret Wong Chai Sia.
Pengakuan tidak direkodkan berikutan kes bunuh itu memperuntukkan hukuman gantung sampai mati yang mana ia dibawah bidang kuasa Mahkamah Tinggi.
Mengikut pertuduhan ketiga-tiga tertuduh didakwa bersama-sama membunuh dengan menyebabkan kematian terhadap S. Prabah, 49, di sebuah bilik hotel di Jalan Bulan, Off Jalan Bukit Bintang di sini, pukul 6.05 petang hingga 6.40 petang pada 3 Mei lalu (2022).
Berikutan itu pendakwaan dikemukakan mengikut Seksyen 302 Kanun Keseksaan dan dibaca bersama Seksyen 34 kanun sama yang memperuntukkan hukuman gantung sampai mati jika sabit kesalahan.
Mahkamah kemudian menetapkan 13 Julai ini untuk sebutan semula kes dan laporan kimia.

Dalam prosiding hari ini, pendakwaan dikendalikan Timbalan Pendakwa Raya Phulrani Kaur, manakala kesemua tertuduh tidak diwakili peguam.
Kosmo! Online 4 Mei lalu melaporkan mayat seorang lelaki ditemui dengan kesan tembakan pada dahi di sebuah hotel di Bukit Bintang di sini. – KOSMO! ONLINE


62 haiwan ternakan di Jawa Barat positif penyakit kuku dan mulut
Oleh KOSMO!

13 Mei 2022, 2:00 pm
JAKARTA – Perkhidmatan Keselamatan Makanan dan Ternakan (DKPP) Jawa Barat mengesan beberapa kes di mana sebilangan haiwan ternakan menghidap penyakit kuku dan mulut (FMD) selepas mendapatkan sampel di beberapa kawasan, lapor laman berita Merdeka semalam.
Persampelan itu dijalankan pada 7 Mei lalu selepas menerima laporan berkenaan haiwan yang disyaki dijangkiti FMD.
Langkah tersebut juga merupakan sebahagian daripada tindak balas segera selepas laporan penemuan beberapa ekor haiwan yang dijangkiti FMD di Jawa Timur pada beberapa hari sebelumnya.
Ketua DKPP Jawa Barat, Moh Arifin Soedjayana berkata, apabila terdapat maklumat mengenai haiwan dijangkiti FMD di Jawa Timur, pihaknya berhubung dengan perkhidmatan penternakan di daerah kota untuk meningkatkan kewaspadaan. Ia juga mengambil langkah segera dengan membentuk pasukan unit tindak balas pantas FMD.
“Sejumlah sampel telah disahkan 100 peratus positif FMD,’’ kata beliau.
Secara terperinci, di Garut, 25 ekor lembu daging, tiga lembu tenusu dan lima kambing biri-biri disahkan positif FMD. Tasikmalaya pula merekodkan 18 ekor lembu positif FMD dengan 11 ekor yang lain di Kota Banjar.

Oleh yang demikian, jumlah keseluruhan haiwan dijangkiti FMD di Jawa Barat adalah sebanyak 62 ekor.
Moh Arifin juga berharap orang ramai kekal bertenang dengan kes jangkitan tersebut kerana FMD tidak boleh menjangkiti manusia.
Kata beliau, daging haiwan positif FMD masih boleh dimakan jika dimasak dengan betul. – Agensi


Pak Hamid semakin pulih
Oleh ABDUL RAZAK IDRIS

13 Mei 2022, 3:05 pm
KLANG – Pelawak veteran, Hamid Gurkha,90, semakin pulih setelah dilaporkan uzur akibat dijangkiti Covid-19 dua bulan lalu.
Menurut isterinya, Timah Abdul Hamid,80, suaminya sudah mampu duduk dan berjalan ke bilik air sendiri tetapi perlu dikawal pergerakannya kerana Hamid pernah jatuh dan cedera di dahi.
“Sebagai isteri saya bimbang dia jatuh lagi seperti sebelum ini akibat badan terlalu lemah.
“Dia kurang selera makan selepas dijangkiti Covid-19. Suami saya tiada penyakit seperti kencing manis dan darah tinggi,” katanya ketika menerima kehadiran bekas Menteri Besar Selangor, Dr.Khir Toyo di Taman Sri Andalas hari ini.
Sebelum ini media melaporkan Hamid atau nama sebenarnya, Abdul Hamid Abdul Rahman berada dalam keadaan uzur dan fizikalnya berada dalam keadaan kurus selepas dijangkiti Covid-19 sebelum ini.
Timah berkata, Hamid semakin uzur bukan sahaja disebabkan Covid-19 tetapi faktor usianya yang lanjut menyebabkan pemulihan kesihatannya mengambil masa yang panjang selepas dijangkiti Covid-19.

Tambahnya, Hamid tetap berpuasa penuh pada bulan Ramadan lalu walaupun badannya tidak sihat kerana menganggapnya adalah bekalan di akhirat. -KOSMO!ONLINE


Pink Racing harap aksi sempurna di Tangkak
Oleh MUHAMMAD HELMEE RAMLI

14 Mei 2022, 11:39 pm
PASUKAN Tobaki Pink Racing (TPR) berharap dapat mengubat duka menjelang aksi pusingan kedua Kejuaraan Cub Prix Malaysia 2022 yang akan berlangsung di Litar Lumba Tangkak, Johor esok.
Pada pusingan pertama yang berlangsung di Litar Sepang Utara Mac lalu, pasukan itu gagal untuk menamatkan perlumbaan seperti diharapkan apabila jentera berdepan beberapa masalah teknikal.
Justeru, Pink Racing menerusi pelumba kategori CP125, Mohamad Harith Farhan Baharin berharap untuk menamatkan saingan esok di kedudukan podium apabila melakukan catatan masa ketiga terpantas pada sesi kelayakan hari ini.
Pelumba kelahiran Terengganu itu berharap perlumbaan esok berjalan lancar selain mengakui sudah bersedia sepenuhnya biarpun berdepan sedikit tekanan sepanjang minggu ini.
“Setakat ini, semuanya berjalan dengan baik dan saya akan cuba menampilkan aksi terbaik seperti biasa. Memang keyakinan itu ada, namun tetap ada tekanan setiap kali perlumbaan dan ia dirasai semua pelumba.
“Dalam perlumbaan sebenar, apa sahaja boleh berlaku tetapi saya berharap pasukan tidak berdepan sebarang masalah, terutamanya dengan keadaan jentera,” katanya yang pernah menaiki podium sebanyak tiga kali pada musim lalu.

Pada sesi kelayakan CP125 yang berlangsung hari ini, dua pelumba pasukan ONEXOX TKKR Racing, mengungguli sesi tersebut apabila Md. Hafiza Rofa melakukan catatan masa terpantas 45.670 saat (s) diikuti Md. Shafiq Rasol (45.702s).
Dalam pada itu, seorang lagi pelumba TPR, Saiful Azhary Muhamad gagal untuk menempatkan diri dalam kelompok 10 pelumba terpantas apabila mencatat 46.349s di kedudukan ke-12.-KOSMO! ONLINE


Thailand bantu Malaysia layak ke separuh akhir
Oleh KOSMO!

14 Mei 2022, 11:54 pm
HANOI – Rezeki ternyata memihak kepada Malaysia selepas kemenangan 5-0 Thailand terhadap Kemboja, sebentar tadi di Stadium Thien Truong, Nam Dinh membantu skuad Bawah 23 (B-23) negara tempah slot ke separuh akhir pada temasya Sukan SEA Vietnam 2021.
Keputusan itu sekali gus memperbaiki pencapaian skuad negara ketika di Filipina pada 2019 yang menyaksikan Malaysia pulang awal selepas tersingkir di peringkat kumpulan.
Skuad kendalian Brad Maloney kini mempunyai pilihan sama ada mara sebagai juara kumpulan atau naib juara menjelang aksi terakhir Kumpulan B, Isnin ini menentang Kemboja.
Bagaimanapun, menjadi juara Kumpulan B bakal mengelak skuad negara melalui pertembungan sukar dengan juara Kumpulan A di separuh akhir nanti.
Juara Kumpulan A hampir pasti menjadi milik pasukan tuan rumah, Vietnam yang dijangka tidak berdepan masalah untuk mengalahkan Timor Leste, esok.
Pasukan negara sepatutnya mampu mengesahkan tempat ke separuh akhir lebih awal namun diikat 2-2 dengan Singapura pada aksi petang tadi sekali gus kekal di kedudukan teratas kumpulan dengan mengumpul tujuh mata, manakala Thailand di tangga kedua dengan enam mata. – KOSMO! ONLINE


Pemandu Porsche tunjuk ‘hero’ pamer aksi berbahaya
Oleh KOSMO!

14 Mei 2022, 9:34 pm
PETALING JAYA – Rakaman video sebuah kereta mewah jenama Porsche dipandu secara berbahaya tular di media sosial hari ini.
Perbuatan pemandu kereta mewah tersebut sempat dirakam oleh penumpang kenderaan lain semasa kejadian.
Kelajuan yang dipandu oleh pemandu Porsche tersebut didakwa melebihi 180 kilometer sejam.
Menerusi perkongsian portal Malaysia Most Viral di Twitter, kereta tersebut turut dilihat dipandu di laluan bertentangan.
Rata-rata netizen berharap pemandu kereta tersebut dikenakan tindakan kerana membahayakan keselamatan pengguna jalan raya lain.
“Ini macam kali pertama bawa, tak pandai nak ‘layan’ jalan, kalau datang lori memang kena ‘sauk’ dah ini,” ciap seorang pengguna.

“Esok lusa kena tangkap la pemandu ini, dah tular baru pihak berkuasa nak ambil tindakan, kalau tak langsung tak ada pemantauan atau rondaan,” komen Abu.
“Serius la, masa selekoh kau tekan pedal brek, tak hebat lagi ini,” seloroh Haziq. – KOSMO! ONLINE


Piala FA: JDT tepati ramalan tempah tiket suku akhir
Oleh MOHAMAD FAIZAL HASHIM

14 Mei 2022, 10:38 pm
ISKANDAR PUTERI – Pasukan Johor Darul Ta’zim (JDT) menepati ramalan menempah tiket ke pusingan suku akhir Piala FA selepas menundukkan Sarawak United FC 3-0 di Stadium Sultan Ibrahim, di sini malam ini.
Beraksi di laman sendiri, juara Liga Super lapan kali itu tidak menunggu lama untuk memperoleh gol pembukaan hasil menerusi sepakan bebas setelah Bergson Da Silva dijatuhkan S. Veenod di luar kotak penalti.
Nazmi Faiz Mansor menggunakan kepakarannya melepaskan rembatan deras menerjah jaring gawang lawan tanpa sempat penjaga gol, Tauffiq Ar Rasyid Johar melakukan sebarang usaha menghentikan percubaan itu pada minit keenam.
Skuad bimbingan Benjamin Mora itu terus mengasak benteng pertahanan lawan dengan melakukan serangan di bahagian sayap bagi menggandakan jaringan.
Permainan berintensiti tinggi yang dipamerkan skuad Harimau Selatan itu berjaya mencipta jaringan pada minit ke-14 hasil jaringan Fernando Forestieri yang melakukan sentuhan menewaskan Tauffiq.
Tauffiq bertindak cemerlang menafikan rembatan kencang Bergson yang mendapat umpanan Corbin Ong namun Forestieri lebih pantas mengejar bola muntah bagi menambah jaringan buat pasukan tuan rumah.

Forestieri berjaya meletakkan JDT di kedudukan selesa apabila menjaringkan gol kedua peribadinya pada minit ke-43 setelah menerima umpanan Corbin Ong dan melepaskan rembatan lencong melepasi jangkauan penjaga gawang lawan.
Hasrat Forestieri untuk melengkapkan jaringan hatrik kedua dalam saingan kempen Piala FA musim ini dinafikan pertahanan lawan yang membuat hadangan memastikan gawang tidak lagi dibolosi pada babak pertama.
Safiq Rahim yang dibawa masuk menggantikan Afiq Fazail beberapa kali berjaya meletakkan diri di kedudukan terbaik untuk mencipta jaringan namun tidak berjaya melakukan sentuhan penyudah untuk menambah derita buat pasukan kendalian B. Satiananthan.
Peluang terbaik Safiq mencipta jaringan hadir pada minit ke-58 ketika Tauffiq keluar dari kotak penalti untuk mengeluarkan bola namun Safiq yang berjaya memintas bola itu membuat sepakan lambung hanya mampu menggegarkan palang gol.
Peluang terbaik Sarawak United mencipta jaringan menerusi sepakan lambung Francis Kone namun pemain pertahanan bijak mengeluarkan bola sebelum melepasi garisan gol.
Danial Amier Norhisham yang menggantikan Nazmi Faiz turut berpeluang untuk menambah jaringan namun sepakan voli pada minit ke-79 jauh tersasar.
Perlawanan itu nyata bukanlah malam terbaik buat Bergson setelah peluang demi peluang yang disajikan kepada penyerang kelahiran Brazil itu gagal disempurnakan dengan baik untuk mencipta gol.
Pada hujung permainan, ketika penjaga gol sudah tertewas dan pintu gol terbuka luas, rembatan jarak dekat yang dilakukan Bergson dihadang oleh Ashri Chuchu bagi memastikan penyerang sensasi terus hampa.-KOSMO! ONLINE


Piala FA: Penang tambah derita The Bos Gaurus
Oleh AZIZAN HASHIM

14 Mei 2022, 11:43 pm
IPOH – Penang FC tidak mempunyai masalah menumpaskan Perak FC 4-1 untuk meneruskan kemaraan ke suku akhir saingan Piala FA di Stadium Perak, sebentar tadi.
Anak buah Manzoor Azwira menjaring dua gol lewat diakhir perlawanan untuk mematikan api perjuangan pemain tuan rumah yang cuba bangkit.
Pada perlawanan tadi, pelawat selesa 2-0 di hadapan apabila Hilal Alhelwe Bassam membuka jaringan se-awal minit ke-2 perlawanan.
Gol kedua Penang diperolehi dengan bantuan pemain tuan rumah, Muhammad Aiman Khairul Yusni yang tertendang ke dalam gawang sendiri
Begitupun kedudukan itu sedikitpun tidak menjejas semangat anak buah Yusri Che Lah yang cuba memberi tentangan.
Dengan corak pantas pemain Perak menyebabkan Penang tertekan di separuh kedua.

Perak bangkit selepas perlawanan bersambung untuk mengenakan tekanan terhadap kubu lawan tetapi benteng Pasukan Pulau Mutiara, Hafizul Hakim Khairul Nizam Jothy. Azmi Muslim, Ariff Ar-Rasyid Ariffin kental bertahan.
Usaha Perak akhirnya berjaya apabila Muhammad Aqil Hilman Danial Roslan merapatkan jurang 2-1 pada minit ke-68 hasil pergelutan dalam kawasan Penang.
Dalam keghairahan Perak menyerang, Pulau Pinang menghukum tuan rumah melalui sepakan penalti Hilal yang mudah menumpaskan Yuganes.
Muhammad Adib Abdul Raof melengkapkan kemenangan bergaya pasukan Pulau Mutiara dengan menjaringkan gol ke-empat. – KOSMO! ONLINE


Asteroid sebesar dua padang bola melintasi Bumi petang esok pada jarak paling dekat
Oleh KOSMO!

14 Mei 2022, 10:30 pm
WASHINGTON – Pentadbiran Aeronautik dan Angkasa Lepas Kebangsaan (NASA) memberi amaran berkenaan sebuah asteroid gergasi yang sedang menuju ke arah Bumi pada jarak yang paling dekad minggu ini, lapor akhbar Metro UK semalam.
Menurut Pusat Kajian Objek Dekat Bumi NASA (CNEOS), asteroid yang dikenali sebagai 2008 TZ3 itu akan melewati Bumi pada Ahad, esok sekitar 2.37 petang (waktu tempatan).
Batu angkasa itu secara rutin akan melalui Bumi pada setiap 732 hari semasa mengelilingi Matahari.
Asteroid itu berukuran kira-kira 490 meter lebar dengan diameter antara 0.219 hingga 0.490 kilometer (km). Saiznya dianggarkan sebesar dua padang bola.
Jarak paling dekat asteroid itu dengan bumi adalah 5,740,000 km.
Ancaman diramalkan tidak berlaku kerana jarak antara Bumi dan bulan adalah sekitar 385,000 km.

Bagaimanapun, saintis telah mengklasifikasikan batu angkasa itu sebagai berpotensi berbahaya kerana saiznya yang besar boleh menyebabkan kerosakan yang dahsyat jika ia mengenai Bumi. – Agensi


Wanita jalin hubungan dengan bapa sendiri hingga lahir dua anak
Oleh KOSMO!

14 Mei 2022, 9:30 pm
CANBERRA – Seorang lelaki di Australia telah menjalinkan hubungan sumbang mahram bersama anak perempuannya sendiri sehingga melahirkan dua orang anak, lapor akhbar The Sun.
John Earnest Deaves terpisah dengan anaknya, Jennifer Anne Deaves sejak kecil dan mereka hanya pernah bertemu sebanyak tiga kali.
Sehinggalah pada tahun 2000, Jennifer, 31, membuat keputusan untuk tinggal bersama John yang ketika itu berusia 53 tahun di Port Pirie, selatan Australia.
Hubungan intim yang dilakukan oleh bapa dan anak itu telah menamatkan perkahwinan 12 tahun antara John dan isteri keduanya, Dorothy.
Bercakap kepada 60 Minutes Australia pada 2008, John mengatakan bahawa mereka adalah teman lelaki dan teman wanita yang benar-benar normal.
Jennifer bahkan berkata bahawa hubungan intim bersama bapanya adalah sama seperti dia melakukannya dengan mana-mana lelaki lain.

Hasil hubungan mereka, Jennifer telah melahirkan dua anak dengan salah seorang daripadanya meninggal dunia beberapa hari selepas dilahirkan akibat penyakit jantung.
John menjadi bapa dan datuk kepada anak perempuan yang dilahirkan Jennifer. Pasangan itu telah berpisah pada 2009. – Agensi


Ducati tempah petak 1-2 GP Perancis
Oleh KOSMO!

14 Mei 2022, 9:45 pm
LE MANS – Pelumba pasukan Ducati, Francesco Bagnaia menampilkan tunggangan terbaiknya untuk menempah petak hadapan pada sesi kelayakan Grand Prix (GP) Perancis di Litar Le Mans sebentar tadi.
Lebih manis, catatan masa 1:30.450 saat (s) yang dilakar merupakan rekod baharu litar tersebut, memadam catatan 1:30.537s dilakukan pelumba Pramac Racing, Johann Zarco sebelum ini.
Keputusan cemerlang dilakar Bagnaia itu turut dikongsi rakan sepasukan, Jack Miller yang akan memulakan perlumbaan sebenar esok di petak kedua selepas melakukan catatan 1:30.519s.
“Saya sangat gembira dapat memulakan perlumbaan esok di petak hadapan kerana pada awalnya agak risau untuk mengharungi sesi kelayakan kerana sangat sukar untuk mengawal jentera sepanjang saingan minggu ini.
“Bagaimanapun, terima kasih kepada pasukan kerana ada melakukan ubah suai terhadap jentera sehingga saya mampu mendapatkan petak hadapan pertama pada GP Perancis,” katanya sejurus tamat sesi kelayakan.
Sementara itu, pelumba pasukan Aprilia, Aleix Espargaro akan memulakan perlumbaan esok di petak ketiga diikuti pelumba tuan rumah dari pasukan Monster Energy Yamaha, Fabio Quartararo.- KOSMO! ONLINE


Kadar tambang ECRL berpatutan dan mesra rakyat – Ka Siong
Oleh MOHD. HUSNI MOHD. NOOR

14 Mei 2022, 9:40 pm
PUTRAJAYA – Kadar tambang bagi Projek Landasan Rel Pantai Timur (ECRL) yang akan ditentukan kelak adalah setara dengan kadar tambang perkhidmatan kereta api sedia ada yang berpatutan dan mesra rakyat.
Itu jaminan diberikan Menteri Pengangkutan, Datuk Seri Dr. Wee Ka Siong berhubung kadar tambang ECRL yang sebelum ini menjadi pendebatan segelintir pihak.
Ka Siong berkata, kadar tambang itu kelak akan diselia oleh Agensi Pengangkutan Awam Darat (APAD), agensi di bawah Kementerian Pengangkutan (MOT).
“Jaminan itu dibuat berdasarkan fakta dan realiti projek berkenaan,” katanya menerusi satu perkongsian rakaman video di Facebook, hari ini.
Katanya, pihaknya turut menjangkakan ECRL mampu menjana trafik penumpang dan kargo yang tinggi memandangkan jajarannya melalui kawasan industri berat dan hab pembuatan selain dihubungkan dengan pelabuhan utama negara.
Ka Siong berkata, perkhidmatan penumpang turut menjangkakan permintaan penumpang yang tinggi memandangkan jajarannya akan melalui bandar-bandar utama di Pantai Timur.

Berhubung isu laluan tunggal (single-track) pula, Ka Siong berkata, keputusan itu dibuat pada tahun 2019 ketika zaman pemerintahan Pakatan Harapan (PH) dan ia disifatkan memadai bagi unjuran trafik muatan kargo dan penumpang ECRL.
Berhubung dakwaan kononnya ECRL dikuasai negara asing, Ka Siong berkata, dakwaan itu sengaja dicetuskan sebagai satu propaganda berniat jahat yang berniat memburukkan imej Malaysia di mata dunia.
“Untuk makluman, Malaysia Rail Link (MRL) adalah sebuah anak syarikat milik penuh Menteri Kewangan (Diperbadankan) [MOF (Inc.)] dan telah menandatangani satu memorandum persefahaman (MOU) dengan China Communications Construction Company Ltd (CCCC) bagi menubuhkan syarikat usahasama dengan pemilikan 50:50.
“Melalui MOU ini, 80 peratus daripada keuntungan operasi akan dimiliki MRL dan bakinya dimiliki CCCC dan sebarang kerugian operasi akan ditanggung bersama 50:50,” katanya.
Jelas Ka Siong lagi, aset ECRL adalah 100 peratus milik Malaysia melalui MRL dan tanah-tanah di sepanjang jajaran ECRL juga adalah rizab kereta api yang tidak boleh dipindah milik.
“Saya tidak mampu mengubah tanggapan sesetengah pihak yang tetap dengan pendiriannya walaupun ia songsang, tidak tepat dan jauh terpesong daripada realiti.
“Saya di sini hanya menjelaskan perkara sebenar bersandarkan kepada fakta. Saya sedaya upaya memberi penjelasan yang mudah difahami semua pihak,” katanya. – KOSMO! ONLINE


Turki bantah Finland dan Sweden sertai NATO
Oleh KOSMO!

14 Mei 2022, 8:30 pm
ANKARA – Presiden Turki, Recep Tayyip Erdogan memaklumkan beliau tidak menyokong keputusan Sweden dan Finland untuk menyertai Pertubuhan Perjanjian Atlantik Utara (NATO), lapor portal berita MailOnline, kelmarin.
Tidak hanya membantah, Erdogan juga mengancam untuk cuba menggagalkan keahlian mereka.
Punca utama bantahan beliau adalah kerana Finland dan Sweden dikatakan sering menjadi ‘rumah tumpangan’ kepada organisasi pengganas.
“Kami tidak boleh bersikap positif terhadap perkara ini,’’ kata beliau.
Bagaimanapun, Erdogan tidak mengisytiharkan tentangan secara terang-terangan mengenai keahlian dua negara tersebut.
Dalam pada itu, Menteri luar Sweden dan Finland berharap untuk bercakap dengan rakan sejawat mereka dari Turki di luar sidang kemuncak NATO di Berlin.

Kenyataan Erdogan dibuat sehari selepas Perdana Menteri Sanna Marin dan Presiden Sauli Niinisto berkata bahawa keahlian NATO menjadi satu kepentingan buat Finland.
Sementara itu, Sweden telah menerbitkan kertas teknikal mengenai penyertaan NATO yang memberi amaran bahawa Russia boleh bertindak balas jika perkara sedemikian berlaku.
Perdana Menteri Sweden, Magdalena Andersson akan menyemak dokumen itu pada hujung minggu ini dan mengumumkan hasratnya esok.
NATO yang disertai pakatan 30 negara memerlukan undian kesemua ahli untuk permohonan penyertaan dua negara itu diterima.
Penentangan Erdogan sebagai salah seorang negara anggota boleh dianggap penting dalam menjadikan keahlian tersebut sebagai satu kenyataan. – Agensi


Skuad B-23 negara terpaksa pilih jalan sukar di Hanoi
Oleh MUHAMMAD RIDUAN MOHD HANAFIAH

14 Mei 2022, 7:46 pm
HANOI – Keputusan seri 2-2 ketika bangkit mengikat Singapura dalam aksi ketiga Kumpulan B di temasya Sukan SEA Hanoi sebentar tadi, menyaksikan skuad Bawah 23 (B-23) negara terlepas peluang untuk menempah slot ke separuh akhir lebih awal.
Meskipun anak buah Brad Maloney lebih banyak menguasai bola, namun kegagalan menterjemahkan sekurang-kurangnya lima peluang untuk menjaringkan gol menyaksikan skuad negara terpaksa berpuas hati meraih satu mata.
Babak pertama menyaksikan skuad Harimau Muda tidak perlu menunggu lama untuk memecah kebuntuan gol apabila penyerang sensasi negara Luqman Hakim Shamsuddin berjaya merembat masuk gol pertama seawal minit keempat perlawanan.
Kegembiraan skuad muda negara tidak berpanjangan apabila Singapura hanya memerlukan tiga minit saja untuk menyamakan kedudukan menerusi rembatan Nur Muhammad Shah Shahiran dari luar kotak penalti sekali gus menewaskan Azri Ghani.
Pasukan negara terus dahagakan jaringan apabila melancarkan serangan bertali arus ke kubu lawan dengan peluang keemasan terhidang pada minit 25 menerusi Mukhairi Ajmal Mahadi, namun rembatannya berjaya ditepis penjaga gol lawan sekali gus memberikan kelegaan kepada pasukan Singapura.
Barisan serangan negara terus kempunan menambah gol apabila Luqman yang berhadapan satu lawan satu dengan penjaga gawang lawan gagal manfaat peluang terhidang apabila sepakannya sedikit tersasar.

Memasuki babak kedua pula menyaksikan Maloney memperkukuhkan jentera serangan dengan membawa masuk Hadi Fayyadh Abdul Razak bagi mencari gol kemenangan.
Namun, lain pula yang terjadi apabila tonggak Singapura Harhys Stewart meletakkan pasukannya didepan pada minit ke-78 selepas menolak masuk gol kedua berpunca keadaan kucar kacir di hadapan kubu Malaysia untuk kedudukan 1-2.
Faiz Amer muncul penyelamat maruah pasukan negara apabila menyumbat gol penyamaan ketika perlawanan berbaki lapan minit sekali gus memberi kelegaan untuk Malaysia meraih sekurang-kurangnya satu mata.
Keputusan itu, menyaksikan peluang untuk pasukan seperti Thailand dan Kemboja melangkah ke pusingan suku akhir masih terbuka.
Malaysia pula memerlukan kemenangan bertemu Kemboja pada perlawanan terakhir kumpulan B Isnin ini. – KOSMO! ONLINE


Kendall Jenner dikecam tidak pandai potong timun
Oleh KOSMO!

14 Mei 2022, 7:30 pm
CALABASAS, CALIFORNIA – Kendall Jenner menerima kecaman di media sosial pada Khamis lalu selepas rakamannya terkial-kial memotong sebatang timun tular, lapor portal berita MailOnline semalam.
Supermodel berusia 26 tahun itu dikecam susulan penampilan sulungnya dalam episod terbaharu rancangan realiti, The Kardashians di mana kemahiran masakannya yang kurang cemerlang dipamerkan.
Dalam episod itu, Kendall dilihat melawat rumah agam ibunya, Kris Jenner di Calabasas, Los Angeles di mana dia memutuskan untuk menyediakan sendiri salad buat Kris.
Dia menolak tawaran Kris untuk meminta chef professional mereka menyediakan makanan seperti kebiasaan.
Kendall bertegas mahu menyediakannya dengan sendiri kerana menganggap kerja memotong timun adalah mudah.
Wanita itu cuba memotong sayur tersebut dengan membengkokkan tangannya dalam posisi yang dilihat sangat janggal, manakala ibunya memandang dengan perasaan bingung.

Tidak lama kemudian, Kendall mengalah dan mengakui bukan pemotong timun yang baik dan dilihat takut-takut memegang pisau. – Agensi


Ziyad tidak mahu ‘pisang berbuah dua kali’
Oleh MUHAMMAD RIDUAN MOHD HANAFIAH

14 Mei 2022, 8:00 pm
HANOI – Jaguh lontar peluru negara, Muhammad Ziyad Zolkefli mengambil pendekatan selamat apabila mendedahkan akan memulakan perjalanan ‘lebih awal’ ke Stadium Nasional My Dinh esok bagi memastikan penyertaannya di Sukan SEA Vietnam 2021 berjalan lancar.
Keputusan itu dibuat selepas melihat masalah pengangkutan dan juga keadaan trafik di bandaraya terutama Hanoi yang agak sesak sekali gus mahu memastikan episod duka di Sukan Paralimpik Tokyo 2020 tidak lagi berulang.
“Kalau ikutkan kena awal. Seperti yang saya lihat pada pertandingan hari ini, kena awal datang ke sini, paling tidak tiga atau empat jam lebih awal.
“Saya bimbang juga sekiranya terjadi lagi peristiwa dulu sewaktu di Paralimpik Tokyo 2020. Jadi, saya mengambil pendekatan selamat dan mahu lebih berhati-hati kali ini,” kata Ziyad.
Ziyad yang mula menyertai temasya Sukan SEA pada 2017 di Kuala Lumpur berjaya meraih pingat gangsa sebelum atlet berusia 32 tahun tersebut berjaya mengubah warna pingat kepada perak di Filipina 2019.
Pada penyertaan ketiga di Sukan SEA, Ziyad tekad untuk memburu pingat emas pertamanya meskipun sedar ia bukan satu misi mudah.

“Alhamdulillah persiapan ke Sukan SEA berjalan lancar. Saya hanya teruskan persiapan dari Paralimpik Tokyo saja untuk dibawa ke Sukan SEA. Persiapan sudah berlangsung dengan baik untuk saya cuba mencapai satu kejayaan di sini.
“Di sini, saya jumpa pesaing yang berada di tahap berbeza. Kalau boleh saya nak sesuatu yang lebih berbanding Paralimpik Tokyo. Buat masa ini, perasaan itu sama seperti di Tokyo lagi.
“Jadi, saya nak lihat sama ada ia mampu dilakukan di sini ataupun tidak dan saya akan cuba sebaik mungkin,” kata Ziyad yang pernah merangkul emas di Paralimpik Rio 2016. – KOSMO! ONLINE


Hujan lebat, ribut petir landa 10 negeri
14 Mei 2022, 8:22 pm
PETALING JAYA – Jabatan Meteorologi Malaysia (MetMalaysia) meramalkan hujan lebat serta ribut petir berlaku di 10 negeri malam ini.
Metmalaysia dalam kenyataan berkata, keadaan cuaca di 10 negeri tersebut dijangka berlarutan sehingga pukul 10 malam ini.
“Negeri yang terlibat ialah Kedah(Baling), Perak(Larut, Matang, Selama, Hulu Perak, Kuala Kangsar, Batang Padang dan Mualim).
“Sementara di Kelantan melibatkan kawasan di Jeli manakala di Pahang di Lipis, Raub, Bentong, Temerloh dan Bera,” kata kenyataan tersebut sebentar tadi.
Tambah kenyataan itu, amaran turut membabitkan kawasan di seluruh ibu negara manakala di Selangor melibatkan kawasan di Hulu Selangor, Gombak, Petaling dan Hulu Langat.
“Di Negeri sembilan sebanyak tiga kawasan diramal mengalami keadaan cuaca yang sama iaitu di Jelebu, Seremban dan Jempol manakala di Johor melibatkan kawasan Segamat serta Muar.

“Bagi negeri di Sarawak melibatkan kawasan di Limbang manakala Sabah di Pedalaman, Pantai Barat, Tawau, Sandakan dan Kudat,” jelasnya. – KOSMO! ONLINE.


Musang King dijangka naik sehingga RM80 sekilogram
Oleh DIYANATUL ATIQAH ZAKARYA

14 Mei 2022, 7:29 pm
JASIN – Harga durian dijangka naik termasuk Musang King yang mencecah RM80 sekilogram di seluruh negara pada musim buah akan datang.
Timbalan Menteri Pertanian dan Industri Makanan (MAFI) I, Datuk Seri Ahmad Hamzah berkata, ia susulan bekalan buah durian mengalami penyusutan disebabkan cuaca hujan berterusan.
Katanya, perkara itu turut dimaklumkan Persatuan Penanam Durian mengenai kenaikan harga bagi durian premium termasuk Black Thorn (duri hitam) dan Musang King.
“Kita jangka harga durian akan naik sekali ganda, termasuklah Black Thorn boleh mencecah RM100 sekilogram, manakala Musang King sekitar RM60 sehingga RM80.
“Ini disebabkan bekalan durian merosot atas faktor cuaca hujan berterusan, baja dan kenaikan gaji pekerja,”katanya.
Beliau berkata demikian pada sidang media selepas masjlis rumah terbuka Aidilfitri beliau di kediamannya di Umbai, di sini hari ini.

Jelasnya, cuaca hujan yang berterusan telah memberi kesan kepada proses pembungaan dan menyebabkan putik durian gugur.
Dalam pada itu, Ahmad Hamzah memberitahu, Pulau Pinang dan Perak telahpun mengalami penyusutan tersebut mencecah 50 peratus.
“Saya telah minta pandangan daripada Pengarah Lembaga Pemasaran Pertanian Persekutuan (FAMA) berhubung isu ini termasuk Pulau Pinang dan Perak yang telah menyaksikan penyusutan hasil durian.
“Kita tidak dapat nak kawal harga yang ditetapkan pemborong dan peniaga durian, jadi apa pun ia berbalik kepada prinsip asas ekonomi iaitu apabila permintaan lebih tinggi dari pengeluaran, harga akan naik,” katanya. – KOSMO! ONLINE


Selamat 18: Kes pecah rumah menurun
Oleh AFIFI HAFIZ MOHD NOR

14 Mei 2022, 7:09 pm
SEREMBAN- Operasi Selamat 18 (Op Selamat 18) yang dilaksanakan sempena perayaan Aidilfitri menyaksikan penurunan kadar laporan jenayah pecah rumah berbanding tahun 2019.
Menurut Pengarah Jabatan Pencegahan Jenayah dan Keselamatan Komuniti (JPJKK) Bukit Aman Datuk Aidi Ismail, Op Selamat 18 yang bermula 29 April hingga 8 Mei lalu mencatatkan sebanyak 350 laporan kes berbanding 790 kes pada tahun 2019.
Katanya, laporan kes pada tahun ini menyaksikan penurunan lebih 440 kes dalam tempoh tersebut.
“Penurunan dicatatkan itu menunjukkan kesedaran orang ramai yang mula menjaga keselamatan rumah masing-masing termasuk memasang sistem penggera dan kamera litar tertutup (CCTV).
“Ia sekali gus sedikit sebanyak mengelakkan kejadian pecah jenayah rumah berlaku,” katanya ketika sidang akhbar selepas Majlis Perasmian Penutup Kejohanan Sepak Takraw Ketua Polis Negara di Kompleks Sukan Paroi di sini hari ini.
Turut hadir Ketua Polis Negeri Sembilan, Datuk Ruslan Khalid.

Tambahnya, pihak polis juga turut berterima kasih kepada semua masyarakat yang bukan sahaja memberi maklumat kepada pihak polis tetapi menjaga kediaman masing-masing sepanjang perayaan Aidilfitri ini.
“Sekarang kita dah tahu banyak taman-taman perumahan dah mempunyai pengawal keselamatan termasuk kawasan berpagar dengan CCTV,” ujarnya.
Dalam pada itu beliau berkata, orang ramai dinasihatkan untuk tetap mematuhi prosedur operasi standard (SOP) yang telah ditetapkan meskipun terdapat kelonggaran langkah kawalan dan pencegahan COVID-19 berkuat kuasa pada 1 Mei lalu.
“Kita mengingatkan orang awam agar tidak leka dalam mematuhi SOP walaupun kelonggaran telah diberi oleh kerajaan.
Kita akan sentiasa memantau bagi memastikan pematuhan SOP di tempat yang sepatutnya dipatuhi,” jelasnya. – KOSMO! ONLINE


Pelajar kolej maut motosikal rempuh kereta
Oleh TENGKU DANISH BAHRI TENGKU YUSOFF

14 Mei 2022, 8:27 pm
KUALA NERUS – Seorang pelajar kolej maut setelah motosikal Yamaha Lagenda dinaikinya gagal mengelak sebuah kereta Proton Wira dipandu seorang warga emas yang membelok ke laluan bertentangan di Jalan Padang Nenas di sini hari ini.
Dalam kejadian pada pukul 4.30 petang itu, mangsa, Mohammad Zakwan Azad Zahari, 21, maut akibat kecederaan parah di beberapa bahagian badan.
Ketua Jabatan Siasatan dan Penguatkuasaan Trafik (JSPT) Terengganu, Superintendan Ismail Man berkata, siasatan awal mendapati kemalangan disebabkan sebuah kereta Proton Wira dipandu seorang lelaki berusia 68 tahun telah membelok ke sebelah kanan.
“Dia dari arah Wakaf Tengah di sini membelok kerana dipercayai mahu memasuki sebuah stesen minyak yang terletak bersebelahan.
“Motosikal ditunggang mangsa (Mohammad Zakwan) yang berada di laluan bertentangan gagak mengelak lalu bertembung dengan kereta itu,” katanya ketika dihubungi di sini hari ini.
Ismail berkata, impak rempuhan tersebut menyebabkan Mohammad Zakwan tercampak ke pembahagi jalan.

Tambah beliau, mayat mangsa telah dihantar ke Unit Forensik Hospital Sultanah Nur Zahirah, Kuala Terengganu untuk dibedah siasat.
“Pemandu kereta Proton Wira tidak mengalami sebarang kecederaan dan kes disiasat mengikut Seksyen 41(1) Akta Pengangkutan Jalan 1987,” katanya. – KOSMO! ONLINE


Permulaan kurang sempurna jejas larian Arshad
Oleh MUHAMMAD RIDUAN MOHD HANAFIAH

14 Mei 2022, 7:16 pm
HANOI – Jaguh pecut muda negara, Muhammad Arsyad Md. Saat terkilan apabila berdepan masalah di blok permulaan sekali gus berdepan kesulitan ketika beraksi pada aksi final 200 meter (m) di Stadium Nasional My Dinh sebentar tadi.
Arsyad menegaskan blok tersebut bergerak kebelakang sekali gus menyukarkannya melakukan permulaan sempurna dan terpaksa berpuas hati menamatkan saingan di kedudukan keempat keseluruhan.
Meskipun berdepan masalah, Arsyad berbangga apabila dia mampu mencatat keputusan cukup baik dengan catatan masa 20.95 saat.
Ia sekali gus memperbaharui rekod peribadi (PB) 200m buat pelari dari Johor itu yang sebelum ini mencatat masa 21.20s yang dilakukan pada aksi saringan di sebelah pagi.
“Saya mempunyai beberapa masalah di blok permulaan, ia terus tergelincir ke belakang walaupun saya cuba memperbaikinya beberapa kali.
“Saya tidak dapat bermula dengan baik kerana masalah ini. Saya cuba untuk mengejar semula, tetapi tidak dapat melakukannya.

“Saya hanya mampu menduduki tempat keempat, tetapi saya masih gembira kerana telah memperbaharui PB saya dua kali hari ini (semalam),” katanya sejurus tamat perlumbaan. – KOSMO! ONLINE


Kanak-kanak lelaki cedera kaki tersepit eskalator
Oleh MOHD. RAFIE AZIMI

14 Mei 2022, 7:17 pm
ALOR SETAR – Seorang kanak-kanak lelaki terpaksa menahan kesakitan kira-kira setengah jam apabila kaki kanannya tersepit pada eskalator di sebuah pusat membeli-belah di sini hari ini.
Jurucakap Jabatan Bomba dan Penyelamat (JBPM) Kedah berkata, pihaknya menerima panggilan mengenai kejadian itu kira-kira pukul 2.54 petang.
“Berdasarkan laporan awal, kaki kanak-kanak berusia 11 tahun itu tersepit pada eskalator yang berada di tingkat dua pusat membeli belah tersebut.
“Sebaik tiba di lokasi, beberapa peralatan digunakan untuk melepaskan kaki kanak-kanak terbabit dan berjaya dikeluarkan kira-kira pukul 3.15 petang,” katanya dalam satu kenyataan di sini hari ini.
Sementara itu, seorang saksi yang enggan dikenali memaklumkan, kaki kanan mangsa dipercayai tersepit setelah selipar dipakainya termasuk ke bahagian dalam eskalator.
Kejadian dikatakan berlaku ketika kanak-kanak itu sedang menggunakan eskalator untuk turun dari tingkat tiga sebelum kakinya tersepit.

“Sebaik kaki kanak-kanak itu tersepit, pihak penyelenggaraan pusat membeli-belah tersebut mencuba pelbagai cara untuk mengeluarkannya namun gagal.
“Kanak-kanak itu beberapa kali menjerit kesakitan ketika kakinya cuba dikeluarkan, namun dia berjaya ditenangkan dan orang ramai turut menepuk tangan sebaik pihak bomba berjaya menyelamatkannya,” katanya.
Difahamkan kanak-kanak terbabit mengalami kecederaan pada jari kaki kanannya dan dibawa ke hospital untuk menerima rawatan lanjut. – KOSMO! ONLINE


Guru lumpuh terima Anugerah Guru Inspirasi McDonald’s 2022
Oleh TOREK SULONG

14 Mei 2022, 7:24 pm
BACHOK – Lumpuh bukan penghalang buat seorang guru untuk dinobatkan sebagai salah seorang daripada 25 guru yang menerima Anugerah Guru Inspirasi McDonald’s 2022 sempena Hari Guru Peringkat Kebangsaan di Universiti Malaysia Kelantan (UMK) Kampus Bachok di sini hari ini.
Huzaire Ahmad, 46, dari Sekolah Kebangsaan (SK) Felda Mempaga 2, Pahang berkata, kecacatan kekal yang dialaminya sejak 22 tahun lalu tidak melunturkan semangatnya untuk berbakti kepada anak didik sama ada di sekolah, menerusi media sosial atau kominuti setempat.
“Saya mengalami kecacatan kekal selepas terjatuh ketika memanjat pokok rambutan pada bulan Disember 1999. Kejadian itu menyebabkan saya terlantar hampir dua tahun.
“Kini, saya bergantung kepada penggunaan kerusi roda untuk bergerak dan melaksanakan tugas sebagai guru. Sebagai OKU, saya membina semangat untuk terus maju dan berusaha membina keyakinan diri murid dengan mencungkil bakat mereka melalui Kelab Muzik Sekolah selain tampil sebagai guru bimbingan kepada murid dan keluarga yang memerlukan,” katanya ketika ditemui pemberita selepas menerima Anugerah Guru Inspirasi McDonald’s 2022 di sini hari ini.
Menteri Kanan Pendidikan, Datuk Dr. Radzi Jidin menyampaikan anugerah berupa trofi, sijil penghargaan dan wang tunai berjumlah RM5,000 kepada 25 orang guru terpilih.
Turut hadir Ketua Pengarah Pendidikan, Datuk Nor Zamani Abdol Hamid dan Naib Presiden merangkap Ketua Pegawai Pemasaran McDonald’s Malaysia, Melati Abdul Hai.

Huzaire yang berasal dari Kampung Mempatih Lancang, Pahang berkata, dia terkejut kerana terpilih selepas seorang murid, Muhamad Adam Takif Zaidi, 11 bersama bapanya yang mencalonkan penyertaannya sebagai calon Guru Inspirasi McDonald’s.
“Muhamad Adam Takif sebelum ini mengalami kemurungan selepas ibu bapanya bercerai. Saya memberi motivasi kepadanya untuk keluar daripada kepompong kemurangan.
“Muhamad Adam Takif kini sudah kembali normal selain seronok belajar di sekolah. Saya mengamalkan hubungan baik sesama insan untuk membantu murid-murid yang mempunyai masalah,” katanya. – KOSMO! ONLINE


Gelandangan ditemui gantung diri dalam surau
Oleh MASTURAH SURADI

14 Mei 2022, 6:06 pm
MERSING – Seorang gelandangan ditemui tidak bernyawa selepas dipercayai menggantung diri di sebuah surau di Jalan Ismail pagi tadi.
Ketua Polis Daerah Mersing, Superintendan Cyril Edrward Nuing ketika mengesahkan kejadian itu berkata siasatan awal polis mendapati kejadian berlaku kira-kira pukul 8 pagi di surau berkenaan.
“Mangsa seorang lelaki disyaki warga tempatan ditemui telah meninggal dunia kerana menggantung diri dalam ruangan surau berkenaan.
“Lelaki berkenaan ditemui oleh pekerja pembersihan semasa melakukan kerja-kerja pembersihan di surau tersebut.
“Mangsa merupakan seorang gelandangan dan semasa ditemui tiada sebarang pengenalan diri dijumpai bersama mangsa,”katanya dalam kenyataan hari ini.
Katanya, siasatan awal pihak polis ditempat kejadian mendapati tiada apa-apa unsur jenayah keatas mangsa.

Tambahnya mayat mangsa telah di hantar ke unit forensik Hospital Daerah Mersing bagi tujuan pemeriksaan dan bedah siasat.
“Kes diklasifikasikan sebagai mati mengejut. pihak polis menyeru kepada sesiapa sahaja yang mempunyai maklumat berkenaan dengan kes tersebut boleh terus menghubungi pegawai penyiasat Inspektor Mohd Farhan Adleed Zukefly di talian 0137495395 bagi membantu siasatan,” katanya. – KOSMO! ONLINE


Iklan bra sukan Adidas diharamkan di Britain
Oleh KOSMO!

14 Mei 2022, 4:30 pm
LONDON – Iklan Adidas yang menampilkan foto wanita memakai coli tanpa baju telah diharamkan di Britain oleh Pihak Berkuasa Piawaian Pengiklanan (ASA), lapor stesen penyiaran CNN semalam.
Syarikat itu mengeluarkan bahan promosi untuk coli sukan pada Februari lalu dengan menampilkan grid gambar beberapa wanita tidak berbaju.
Foto yang dimuat naik di lama Twitter dan dua poster itu bertujuan untuk menyatakan bahawa coli keluaran terbaharu syarikat itu tersedia untuk pelbagai bentuk badan dan saiz.
ASA memaklumkan telah menerima 24 aduan mengenai iklan tersebut.
Ada yang menganggap bahawa penampilan model tanpa baju sebagai tidak wajar kerana dilihat menggunakan wanita secara seksual dengan mendedahkan anggota badan mereka, demikian keputusan ASA pada Rabu lalu.
Bagaimanapun, ada juga yang menganggap bahawa iklan itu sesuai untuk dipaparkan dan boleh ditonton oleh kanak-kanak.

Kedua-dua aduan itu dikekalkan dan iklan itu tidak boleh muncul lagi dalam bentuk yang diadukan, kata pihak berkuasa.
ASA mengakui tujuan sebenar iklan itu dipaparkan adalah untuk menunjukkan bahawa payudara wanita berbeza dalam bentuk dan saiz yang berkaitan dengan coli sukan yang diiklankan.
“Kami melihat payudara tanpa baju sebagai kebogelan yang jelas. Kami mendapati payudara adalah tumpuan utama dalam iklan dan kurang beri penekanan pada bra itu sendiri kerana hanya dirujuk dalam teks yang disertakan,’’ kata ASA. – Agensi


Katak tanpa kepala melompat selepas jadi hidangan atas pinggan
Oleh KOSMO!

14 Mei 2022, 6:30 pm
BEIJING – Seorang pelanggan restoran di Chengdu, China berdepan kejadian mengejutkan apabila hidangan katak tanpa kepala yang dipesan tiba-tiba melompat di atas pinggan, lapor akhbar Daily Star UK, kelmarin.
Lelaki itu telah memesan makanan istimewa tempatan iaitu katak lembu yang diperap dalam minyak cili dan biji lada.
Dalam video yang dimuat naiknya di laman Douyin, seekor daripada katak tanpa kepala itu dilihat bergerak dan menggerakkan kakinya beberapa kali.
Haiwan yang sepatutnya sudah mati itu akhirnya menolak dirinya keluar dari mangkuk dan ke atas meja.
Pelanggan tersebut terkejut dan berasa jijik dengan kejadian itu sambil mengatakan dia mungkin akan mempertimbangkan menjadi pemakan sayur atau vegetarian selepas ini.
“Itu katak zombi, sangat menakutkan. Saya tidak mahu makan apa-apa hidangan berkaitan daging selepas menonton klip ini,” komen seorang pengguna media sosial.

Haiwan kadangkala boleh bergerak selepas kematian kerana rangsangan saraf dan berdasarkan bukti saintifik, adalah mungkin untuk katak hidup tanpa otaknya.
“Batang otak mengawal banyak bahagian tengah dan perlu bagi seluruh badan kita seperti denyutan jantung, pencernaan dan fungsi lain.
“Jadi, secara teorinya, badan boleh bertahan dengan hanya sebahagian otak itu, walaupun bahagian otak yang dikaitkan dengan kesedaran, ingatan dan membuat keputusan telah hilang,” kata profesor dari California Polytechnic State University, Emily Taylor. – Agensi


Bekas tentera puas hati berjaya baling kasut ke arah Perdana Menteri
Oleh KOSMO!

14 Mei 2022, 5:30 pm
WASHINGTON – Seorang bekas tentera Kemboja berpuas hati selepas berjaya membaling kasut ke arah Perdana Menteri Hun Sen di Washington, Amerika Syarikat (AS) pada Rabu lalu, lapor laman berita Thaiger semalam.
Hun Sen ketika itu melawat ibu negara AS buat pertama kali ketika menghadiri kemuncak Sidang Kemuncak Khas ASEAN-Amerika Syarikat (AS).
Kasut itu sebenarnya tidak mengenai tepat pada badan Hun Sen tetapi bekas tentera itu, Ouk Touch, 72, tetap berbangga dengan percubaannya.
“Saya berasa sangat lega dan dapat tidur dengan lena selepas membaling kasut ke arah kepala Hun Sen. Sudah lama saya ingin melakukannya kerana mahu dia dimalukan, tidak lebih dari itu.
“Saya hanya membaling kasut tetapi Hun Sen telah membaling bom tangan ke arah rakyat Kemboja yang melakukan tunjuk perasaan secara aman. Hun Sen adalah diktator dan dia telah membunuh ramai orang termasuk saudara mara saya,’’ kata Ouk.
Pada 1997, Hun Sen telah melakukan serangan bersenjata ke atas rakan gabungan politik yang dipilih. Serangan itu membantunya untuk terus berkuasa selepas gagal memenangi pilihan raya.

Seramai 16 orang terbunuh dalam serangan itu dan 150 orang lagi cedera. Tiada siapa yang pernah bertanggungjawab atas serangan itu. – Agensi


Selepas seronok beraya, ramai ke hospital pula
Oleh KOSMO!

14 Mei 2022, 5:32 pm
PETALING JAYA – Selepas hampir dua minggu kita menyambut Aidilfitri, ramai yang kini mula mengalami masalah kesihatan dan terpaksa dirujuk ke hospital sejak kebelakangan ini.
Menerusi satu perkongsian di laman aplikasi TikTok, Pakar Nefrologi dan Perubatan Dalaman, Hospital Putrajaya, Dr. Rafidah Abdullah berkata, terdapat beberapa penyakit yang kini ‘popular’ selepas musim perayaan.
“Lepas Aidilfiri ini antara sebab kenapa ramai perlu datang ke kecemasan hospital iaitu kencing manis terlampau tinggi dan juga masalah darah tinggi.
“Selain itu, ada juga pesakit yang mengalami masalah air berlebihan dalam badan atau dipanggil ‘fluid overload’ dan juga masalah serangan jantung dan strok,”tulisnya di TikTok.
Rafidah menambah, antara punca serangan pelbagai penyakit tersebut adalah kerana tidak makan ubat seperti yang disyorkan dan terlupa bawa ubat semasa balik kampung.
Tambah beliau, makan dan minum secara berlebihan pada musim perayaan juga turut menyebabkan individu terkena pelbagai penyakit sehingga terpaksa di bawa ke hospital.

Susulan perkongsian itu, rata-rata pengguna aplikasi berkenaan telah meninggalkan pelbagai komen dan perkongsian berkenaan penyakit yang dialami selepas musim perayaan.
“Ramai sahabat dan saudara saya meninggal dunia, mereka terlebih makan. ada yang tak buat dialisis,”tulis @zurainikamalCSM.
Turut meninggalkan komen adalah seorang lagi pengguna dikenali sebagai @Ayda Ida Ismail.
“Betul tu doktor, saya pun darah naik, kolestrol naik, susah elak makanan dok depan mata daging satay, ayam rendang, pulut, kadang ubat pulak lupa,”katanya. – KOSMO! ONLINE


Jalan utama Lembah Klang sesak teruk, ramai keluar beraya
Oleh KOSMO!

14 Mei 2022, 4:54 pm
PETALING JAYA – Beberapa jalan utama di ibu negara dilaporkan mengalami kesesakan berikutan orang ramai dipercayai keluar berhari raya termasuk menghadiri jemputan rumah terbuka.
Aliran trafik tinggi ini dapat dilihat di beberapa jalan utama antaranya di Jalan Tun Razak, Jalan Damansara, Jalan Maharajalela dan Jalan Sungai Besi.
Trafik juga perlahan di beberapa lebuh raya utama antaranya, Lebuh Raya Persekutuan, Lebuh Raya Kuala Lumpur- Seremban, Lebuh Raya Baru Lembah Klang, Lebuh Raya Damansara-Puchong dan Lebuh Raya Cheras-Kajang dan Lebuh Raya Guthrie di Shah Alam.
Aliran trafik tinggi ini dipercayai disebabkan orang ramai mengambil peluang untuk berhari raya selain menghadiri rumah terbuka.
Berdasarkan info trafik yang dikeluarkan Dewan Bandaraya Kuala Lumpur, kesesakan bermula sejak pagi tadi sekitar pukul 8 pagi dan masih sesak sehingga petang ini.
Orang ramai dinasihatkan untuk merancang perjalanan dan memandu dengan berhati-hati bagi mengelakkan kejadian tidak diingini dari berlaku. – KOSMO! ONLINE.


Wajar teruskan debat semasa PRU-15
Oleh ABDUL RAZAK IDRIS

14 Mei 2022, 6:11 pm
KUALA SELANGOR – Penganjuran sesi debat antara pemimpin politik termasuk pada Pilihan Raya Umum Ke-15 (PRU-15) wajar diteruskan selaras sistem demokrasi.
Ini susulan kejayaan debat perdana antara Presiden Parti Keadilan Rakyat (PKR), Datuk Seri Anwar Ibrahim dan Bekas Perdana Menteri, Datuk Seri Najib Razak yang disiarkan secara langsung menerusi televisyen swasta sebelum ini.
Menurut Pengerusi UMNO Selangor, Tan Sri Noh Omar, penganjuran debat sedemikian telah lama diamalkan di kebanyakan negara terutama dalam proses memilih pemimpin politik.
“Pendebatan antara pemimpin berbeza ideologi politik membolehkan rakyat memahami sesuatu isu semasa yang diketengahkan dengan lebih jelas.
“Saya sendiri pun pernah berdebat dengan (Bekas Naib Presiden Parti Keadilan Rakyat), Rafizi (Ramli) yang dianjurkan sebuah universiti.
“Pandangan saya debat ini boleh diteruskan pada PRU-15 kerana banyak negara memilih cara sebegini,” katanya pada sidang media hari ini.

Terdahulu beliau merasmikan Mesyuarat Agung Tahunan Persatuan Ibu Bapa dan Guru (PIBG) dan melancarkan Program Perpustakaan Secara Digital di Dewan Sekolah Kebangsaaan (SK) Sungai Burung di sini.
Mengulas lanjut, Noh yang juga Ahli Parlimen Tanjong Karang menjelaskan menerusi perdebatan itu juga membolehkan rakyat menilai sendiri pandangan pemimpin parti politik. – KOSMO! ONLINE


China tarik diri anjur Piala Asia 2023
Oleh MUHAMAD ARDIE PUTRA SUHAIMI

14 Mei 2022, 5:29 pm
KONFEDERASI Bola Sepak Asia (AFC) mengesahkan China menarik diri daripada menjadi tuan rumah kejohanan Piala Asia 2023 yang dijadualkan berlangsung pada Jun tahun depan.
Sebagai rekod, China yang telah dilantik menjadi penganjur pada 2019 dengan menawarkan 10 bandar utama untuk menjadi venue perlawanan untuk semua 24 pasukan yang bertanding.
Namun, negara republik itu tidak dapat berbuat demikian susulan peningkatan kes mendadak pandemik Covid-19 yang menunjukkan peningkatan kes sejak bulan lepas.
“Selepas melakukan perbincangan dengan Persatuan Bola Sepak China (CFA), AFC boleh mengesahkan bahawa mereka memohon untuk menarik diri daripada menjadi penganjur Piala Asia edisi 2023 tahun depan.
“AFC akan mengumumkan perkembangan terkini mengenai status tuan rumah bagi penganjuran Piala Asia 2023 dalam masa terdekat selepas melakukan perbincangan dengan pemegang taruh serta pihak penaja,” kata AFC dalam satu kenyataan.
Skuad Harimau Malaya sedang bersiap untuk mengharungi aksi kelayakan Piala Asia 2023 apabila diundi dalam Kumpulan E bersama-sama Turkmenistan, Bahrain dan Bangladesh dengan saingan berlangsung di Kuala Lumpur pada Jun depan.

Sebanyak 13 negara telah mengesahkan penyertaan secara automatik ke kejohanan bola sepak paling berprestij Asia itu dengan 11 negara akan menyusul selepas tamat kempen kelayakan nanti. – KOSMO! ONLINE


Cabutan bertuah Perodua Myvi menanti ahli YGMB di FGM 2022
Oleh MUHAMMAD AYMAN GHAFFA

14 Mei 2022, 6:56 pm
BACHOK – Ahli Yayasan Guru Malaysia Berhad (YGMB) berpeluang memenangi Hadiah Cabutan Apresiasi Festival Guru Malaysia (FGM) 2022 berupa kereta jenis Perodua Myvi bernilai RM60,000 sempena sambutan Hari Guru Peringkat Kebangsaan 2022.
Ketua Pegawai Eksekutif YGMB, Datuk Wan Munadi Wan Mamat berkata, pemenang bagi kereta jenis Perodua Myvi 1.5 AV itu akan dipilih secara rawak menggunakan kaedah digital.
“Lebih 100,000 ahli YGMB berdaftar berpeluang memenangi hadiah tersebut. Pemenang akan dipilih secara digital berdasarkan kaedah yang ada dalam sistem keahlian YGMB. Ini bermakna semua ahli yang berdaftar berpeluang untuk dipilih sebagai pemenang.
“Cabutan akan dilakukan esok dan hadiah ini ditaja oleh Perodua. Ia juga sebagai tanda penghargaan YGMB kepada ahli yang sentiasa memberi sokongan,” katanya ketika ditemui pemberita hari ini.
Menurut Wan Munadi, hadiah kepada pemenang akan disampaikan sendiri oleh Menteri Kanan Pendidikan, Datuk Dr. Radzi Jidin sebagai acara kemuncak Majlis Apresiasi FGM 2022.
FGM 2022 berlangsung selama lima hari sejak Khamis lalu di Universiti Malaysia Kelantan Kampus Bachok di sini.

Pelbagai acara menarik dianjurkan sempena FGM kali ini termasuk pameran daripada agensi berkaitan pendidikan, gerai jualan barangan dan makanan serta pertunjukkan seni budaya negeri Kelantan. – KOSMO! ONLINE


Remaja tunggang motosikal bonceng adik, sepupu maut dirempuh kereta
Oleh AIMUNI TUAN LAH

14 Mei 2022, 7:05 pm
GUA MUSANG – Seorang remaja lelaki maut, manakala dua adik dan seorang sepupunya parah selepas motosikal dinaiki mereka dirempuh sebuah kereta di Kilometer 27, Jalan Gua Musang-Jeli di sini hari ini.
Dalam kejadian kira-kira pukul 9.10 pagi, Mohamad Aikar Abdull Rahim, 14, yang menunggang motosikal jenis Honda EX5 milik bapanya meninggal dunia di lokasi kejadian selepas cedera parah pada bahagian kepala.
Ketua Polis Daerah Gua Musang, Superintendan Sik Choon Foo berkata, siasatan awal mendapati, seorang lelaki berusia 34 tahun memandu sebuah kereta jenis Proton Perdana sedang dalam perjalanan dari arah Kampung Meranti menuju ke Gua Musang.
Menurutnya, ketika kejadian, motosikal yang ditunggang Mohamad Aikar bersama tiga pembonceng itu berhenti di garisan putih di tepi jalan.
“Mangsa dipercayai tiba-tiba membuat pusingan U untuk masuk ke Pusat Internet Komuniti Kampung Kala Star di sini.
“Insiden itu menyebabkan pemandu kereta Proton Perdana tidak sempat mengelak sebelum merempuh motosikal yang dinaiki keempat-empat mangsa,” katanya ketika dihubungi Kosmo! hari ini.

Menurut Choon Foo, ketika kejadian, kesemua mangsa tidak memakai topi keledar.
Katanya, dua adik mangsa, Siti Nur Maisarah, 9, dan Mohamad Arif, 5, masing-masing patah paha kanan dan mengalami gegaran otak selain cedera di bahagian hati manalala sepupu mereka, Nur Izzati Ariffin, 11, patah kaki kanan.
Tambahnya, mayat Mohamad Aikar dihantar ke Hospital Gua Musang untuk dibedah siasat dan kes disiasat mengikut Seksyen 41 (1) Akta Pengangkutan Jalan 1987. – KOSMO! ONLINE


Tukang masak maut langgar lori berhenti tepi lebuh raya
Oleh NIK NUR IZZATUL HAZWANI NIK ADNAN

14 Mei 2022, 3:53 pm
DUNGUN – Seorang tukang masak maut selepas motosikal Yamaha 135LC dinaikinya merempuh sebuah lori yang berhenti tanpa sebab di laluan kiri Kilometer (KM) 335.5 Lebuh Raya Pantai Timur 2 (LPT 2) berhampiran kawasan Rehat dan Rawat (R&R) Paka di sini hari ini.
Dalam kejadian pada pukul 12.10 tengah malam itu, mangsa, Muhammad Haziq Abdul Halim, 21, meninggal dunia akibat kecederaan parah di bahagian kepala.
Ketua Polis Daerah Dungun, Superintendan Baharudin Abdullah berkata, siasatan awal mendapati pemandu lori membawa muatan daging sejuk beku itu telah memberhentikan kenderaannya di lebuh raya tersebut kerana tertidur.
Beliau berkata, lelaki berusia 42 tahun berkenaan dikatakan hanya tersedar daripada tidur apabila belakang lorinya dirempuh motosikal ditunggangi Muhammad Haziq.
“Dia yang panik telah memecut lorinya namun dikejar salah seorang saksi kejadian sebelum dapat ditahan berhampiran Plaza Tol Bukit Besi kira-kira 40 kilometer dari lokasi kejadian.
“Saksi berusia 36 tahun kemudiannya telah menyerahkan pemandu lori tersebut kepada pihak polis,” katanya di sini hari ini. -KOSMO! ONLINE


Agong berangkat ke Abu Dhabi esok
14 Mei 2022, 2:55 pm
KUALA LUMPUR – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan supaya bendera peribadi Baginda dikibarkan separuh tiang selama lima hari bermula hari ini di Istana Negara.
Ia sebagai tanda berkabung Seri Paduka Baginda atas pemergian Almarhum Presiden Emiriah Arab Bersatu dan Pemerintah Abu Dhabi, Yang Mulia Sheikh Khalifa Zayed Al Nahyan ke Rahmatullah semalam.
Istana Negara dalam kenyataan berkata, Seri Paduka Baginda turut menitahkan Majlis Agama Islam Wilayah Persekutuan dan Jabatan Kemajuan Islam Malaysia mengadakan majlis bacaan Yasin dan tahlil di masjid-masjid di Wilayah Persekutuan selama tiga hari bermula hari ini.
“Bacaan Yasin dan tahlil ini adalah untuk dihadiahkan kepada Almarhum pada masa sama, Seri Paduka Baginda turut mengajak rakyat bersama Baginda mendoakan agar roh Almarhum dicucuri rahmat Allah S.W.T dan ditempatkan bersama mereka yang beriman dan beramal soleh.
“Semalam, Seri Paduka Baginda telah menghubungi Yang Mulia Sheikh Mohamed Zayed Al Nahyan menerusi panggilan telefon untuk menzahirkan ucapan takziah secara peribadi Baginda kepada beliau dan seluruh keluarga,” kata kenyataan tersebut.
Tambah kenyataan tersebut, Malaysia dan Emiriah Arab Bersatu mempunyai hubungan dua hala yang rapat serta mesra di pelbagai peringkat termasuk kedua-dua pemimpin negara dan rakyat.

“Seri Paduka Baginda berkenan berangkat ke Abu Dhabi esok untuk bersama-sama ketua-ketua negara dan kerajaan lain untuk memberi penghormatan terakhir kepada Almarhum.
“Istiadat penghormatan terakhir Almarhum dijadualkan berlangsung selama tiga hari bermula hari ini sehingga 16 Mei,” jelasnya. – KOSMO! ONLINE.


Scha Elinnea masih ambil ubat, alami mental tahap sederhana
Oleh MOHAMMAD SHAHEMY AZMI

14 Mei 2022, 2:50 pm
PETALING JAYA – Selepas membuat pendedahan menghidap skizofrenia sejak sekian lama, pelakon seksi Scha Elinnea memberitahu keadaan kesihatan mentalnya kini dalam keadaan terkawal.
Bagaimanapun, Scha atau nama lengkapnya Nur Azleen Natasha Mohamed Mubeen masih perlu bergantung pada pengambilan ubat-ubatan.
“Alhamdulillah tahap kesihatan mental saya sekarang masih dalam keadaan baik, namun saya masih perlu bergantung pada pengambilan ubat-ubatan.
“Namun saya tidak lagi perlu berjumpa dengan pakar psikiatri setiap minggu seperti sebelum ini,” katanya ketika ditemu bual sewaktu sidang media virtual drama Kerana Aku Isteri Bidaan baru-baru ini.
Ujar pelakon itu lagi, sesekali dia masih mengalami masalah mental tahap sederhana, namun penyakit itu tidak menjejaskan aktivitinya sewaktu berada di lokasi penggambaran.
“Saya akui sesekali saya akan mengalami gangguan mental sederhana seperti berasa ‘down’. Tapi tidaklah teruk sehingga menjejaskan kerja.

“Saya bersyukur tahap kesihatan mental saya semakin baik dan terkawal sekarang,” katanya.
Terdahulu, Scha dalam pendedahannya kepada Kosmo! pada penghujung tahun lalu memberitahu dirinya perlu berjumpa doktor hampir setiap minggu selepas didiagnosis menghidap skizofrenia yang berpunca daripada masalah kebimbangan melampau (anxiety) dan kemurungan.
Kongsi pelakon drama Si Tik Tok itu juga, sejak menderita penyakit tersebut, dia mengalami masalah seperti tangan berpeluh dan gelisah ketika berada di tempat orang ramai.
“Apabila keluar bersosial, saya mula berasa gelisah, takut dan tangan berpeluh. Apabila tinggal seorang diri pula, saya rasa seperti semua serba tidak kena.
“Depresi pula membuatkan saya rasa susah untuk bernafas,” ujarnya.
Tambah Scha, dia juga perlu mengambil ubat penenang sekiranya mempunyai komitmen kerja termasuk penggambaran drama.
Selain Scha, antara selebriti lain yang turut didiagnosis menghidap skizofrenia ialah pelakon, Janna Nick. – KOSMO! ONLINE


Jangan terburu-buru tanam ketum – Mahdzir Khalid
Oleh MOHD. RIFAAT ABD. HAMID

14 Mei 2022, 4:30 pm
KUALA NERANG – Penduduk negeri ini terutama di daerah Padang Terap diminta untuk tidak terburu-buru menanam pokok ketum dalam skala besar meskipun terdapat cadangan mengeksport daun tumbuhan itu ke luar negara bagi tujuan perubatan
Menteri Pembangunan Luar Bandar, Datuk Seri Mahdzir Khalid berkata, sebarang aktiviti penanaman pokok tersebut sebaiknya dilakukan selepas kerajaan Persekutuan membuat keputusan muktamad berhubung cadangan berkenaan.
Katanya, perkata itu adalah bagi memastikan proses penanaman ketum dapat dilakukan mengikut peruntukan undang-undang.
“Kita boleh positif dan progresif untuk tanam ketum tetapi biar kita tunggu keputusan kerajaan dahulu.
“Sekiranya kerajaan sudah buat keputusan membenarkan eksport ketum, baru lah penduduk boleh tanam ketum mengikut lunas undang-undang ditetapkan,” katanya ketika ditemui pada Majlis Aidilfitri Parlimen Padang Terap di Pusat Komuniti Padang Kerasak di Naka dekat sini hari ini. -KOSMO! ONLINE


Ebit santuni GRO di Surabaya, ramai yang mahu ‘berhijrah’
Oleh KOSMO!

14 Mei 2022, 2:59 pm
PETALING JAYA – Pendakwah bebas, Ebit Lew semalam telah menyantuni wanita pelayan pelanggan (GRO) di sebuah pusat hiburan di Surabaya, Indonesia.
Menerusi perkongsian di laman Facebook, Ebit berkata, ada dikalangan wanita terbabit mengenali dirinya dan rata-rata mereka terharu kerana ada pihak yang sudi menyantuni golongan seperti itu.
“Kata mereka sudah lama tiada orang berkongsi ilmu dan nasihat, mereka terharu ada orang sudi menasihati mereka.
“Ada yang dari dulu kerja di tempat begini, menyara keluarga, keluarga susah kadang melayan pelanggan kena mabuk. Ada di antara mereka mengalami tekanan mental,” ujar Ebit.
Mengulas lanjut, Ebit berkata, ada juga kalangan GRO terbabit mahu mengenali Islam dan ingin pulang ke pangkal jalan.
“Ada yang minta doakan ingin kerja yang lebih baik dan ingin berkahwin dan menjadi isteri yang baik.

“Dari dulu setiap kali dakwah di pusat hiburan ramai yang akan datang menangis sebab mereka rindukan kebaikan,”ujarnya.
Ebit menambah, semasa dia berdakwah di beberapa kelab di Bukit Bintang dahulu juga ramai yang ingin belajar dan mengenali Islam
“Ramai juga dah berhijrah, syukur pada Allah. Begitulah ujian mereka, kita pun ada ujian dalam hidup.
“Bersyukur jika dapat taat, berusaha sungguh-sungguh dan berdoa meninggalkan yang salah serta tak baik,”katanya.-KOSMO! ONLINE


Alasan mabuk melampau diterima bagi jenayah serangan seksual
Oleh KOSMO!

14 Mei 2022, 2:42 pm
OTTAWA – Mahkamah Agung Kanada memaklumkan bahawa suspek serangan seksual boleh menggunakan alasan mabuk yang keterlaluan sebagai pembelaan kes, lapor portal berita MailOnline semalam.
Mahkamah itu mendapati undang-undang yang diluluskan oleh Parlimen pada 1995 yang melarang pembelaan kes itu adalah tidak berperlembagaan dan melanggar Piagam Hak dan Kebebasan negara.
Hakim telah membuat keputusan terhadap tiga kes jenayah yang dilakukan ketika suspek mabuk pada Jumaat lalu dengan dua defendan dibebaskan dan satu yang lain perlu dibicarakan semula.
Keputusan yang dibuat oleh mahkamah itu telah melanggar undang-undang persekutuan yang disokong oleh kumpulan-kumpulan advokasi wanita.
“Ia memberi kesan ke atas prinsip keadilan asasi kerana tidak seimbang dengan faedah awam yang menyeluruh.
“Oleh itu, ia harus diisytiharkan tidak berperlembagaan dan tidak mempunyai kuasa atau kesan,’’ kata Hakim Mahkamah Agung, Nicholas Kasirer.

Mahkamah memutuskan bahawa defendan mempunyai hak pembelaan bahawa dia berada dalam keadaan mabuk yang sangat melampau yang serupa dengan automatisme atau kegilaan, menjadikannya tidak mampu bertindak secara sukarela atau melakukan perkara yang salah.
Data kerajaan menunjukkan, empat daripada lima mangsa keganasan pasangan adalah wanita yang lebih lima kali ganda berkemungkinan mengalami serangan seksual pada 2019.
Oleh yang demikian, mahkamah itu menggesa parlimen untuk membawa masuk undang-undang untuk membantu mangsa jenayah yang disebabkan oleh orang yang terlampau mabuk.
“Melindungi mangsa keganasan demi kesaksamaan wanita dan kanak-kanak yang terdedah kepada penjenayah mabuk adalah satu tujuan sosial yang mendesak dan penting,’’ kata hakim. – Agensi


28,957 kes HFMD seluruh negara – Khairy
Oleh NOR AINNA HAMZAH

14 Mei 2022, 3:16 pm
REMBAU – Kes kaki, tangan dan mulut (HFMD) mencatatkan peningkatan ketara apabila merekodkan sebanyak 28,957 kes di seluruh negara pada Minggu Epid 19/2022 iaitu dari awal tahun ini hingga semalam.
Menteri Kesihatan, Khairy Jamaluddin Abu Bakar berkata, jumlah itu meningkat berganda berbanding pada keseluruhan kes HFMD yang direkodkan sepanjang tahun lalu iaitu sebanyak 4,239 kes.
Menurutnya, peningkatan mendadak itu sudah dijangka memandangkan perlaksanaan perintah kawalan pergerakan (PKP) pada tahun lalu berbanding tahun ini susulan tiada sekatan dikenakan dan sektor pendidikan kembali dibuka.
“Oleh itu, Kementerian Kesihatan ingin memaklumkan kepada ibu bapa untuk menggunakan ciri baru dalam pengesanan penyakit berjangkit dalam aplikasi MySejahtera untuk mengetahui jumlah kes di kawasan berhampiran dengan mereka.
“Sekiranya tinggi, mereka boleh berhati-hati dan menyemak dengan pihak sekolah, tadika atau taska di mana anak anda berada,” katanya sempena Majlis Rumah Terbuka Aidilfitri Ahli Parlimen Rembau di Padang Sekolah Menengah Agama Haji Mohd Yatim, di sini, tadi. -KOSMMO! ONLINE


Konsep Sekolahku Sejahtera tingkatkan eksplorasi bidang sains, teknologi
Oleh MUHAMMAD AYMAN GHAFFA

14 Mei 2022, 4:24 pm
BACHOK – Konsep Sekolahku Sejahtera sentiasa menjadi pendekatan utama Kementerian Pendidikan (KPM) untuk meningkatkan eksplorasi bidang sains dan teknologi kepada murid-murid.
Menteri Kanan Pendidikan, Datuk Dr. Radzi Jidin berkata, bidang tersebut merupakan salah satu daripada 14 elemen diperkenalkan dalam konsep tersebut sekali gus mampu menjadikan sekolah sebagai tempat yang menyeronokkan untuk anak-anak.
Menurutnya, dalam konteks itu, banyak inisiatif yang dilaksanakan bagi memastikan murid-murid dapat menjelajah bidang sains dan teknologi.
“Kita bersaing atas tapak digitalisasi sama ada suka atau tidak. Bidang ini akan terus menjadi tunjang pemodenan dunia dan pastikan anak-anak mempunyai minat dalam sains dan teknologi.
“Ketika ini, kita bercakap mengenai persekitaran sekolah yang menyeronokkan sehingga membuatkan murid-murid rasa kosong sekiranya tidak hadir ke sekolah. Jadi, konsep Sekolahku Sejahtera pastinya akan digunakan untuk merapatkan anak-anak dengan sekolah,” katanya.
Beliau berkata demikian ketika menyampaikan ucapan perasmian Majlis Penyampaian Anugerah Guru Inspirasi McDonald’s 2022 sempena Sambutan Hari Guru Peringkat Kebangsaan di Universiti Malaysia Kelantan (UMK) Kampus Bachok di sini hari ini. -KOSMO! ONLINE


Dua lagi emas dikutip kontinjen negara
Oleh MUHAMMAD RIDUAN MOHD HANAFIAH

14 Mei 2022, 2:16 pm
HANOI – Dua butir pingat emas berjaya diraih kem olahraga negara menerusi aksi cemerlang atlet tukul besi lelaki, Jackie Wong dan wanita, Grace Wong di Stadium Nasional My Dinh.
Pada saingan tersebut, Grace memulakan saingan dengan cukup baik apabila melakukan 57.13 meter (m) untuk memenangi emas sebelum momentum kecemerlangannya disusuli Jackie yang disambut dengan sorakan penuh bertenaga dari kem olahraga selepas menyumbang pingat emas kedua.
Acara lelaki turut menyaksikan Malaysia meraih gangsa menerusi Sadat Maryuqi Ajisan manakala atlet Thailand, Kittipong Boonmawan meraih perak. – KOSMO! ONLINE


Gaji minima: KUSKOP sambut baik pengecualian untuk usahawan mikro
Oleh ABDUL RAZAK IDRIS

14 Mei 2022, 4:27 pm
KUALA SELANGOR – Kementerian Pembangunan Usahawan dan Koperasi (KUSKOP) menyambut baik pengecualian pembayaran gaji minimun kepada golongan usahawan mikro sehingga hujun tahun ini.
Menterinya, Tan Sri Noh Omar berkata, pengecualian tersebut membolehkan kelompok usahawan mikro benar-benar bersedia dari aspek kewangan untuk membayar gaji minimum itu.
“Apa pun dalam tempoh tersebut jika ada majikan yang mampu membayar gaji minimun itu amat kita alu-alukan.
“Kita memohon pengecualian gaji minimum untuk membantu usahawan-usahawan mikro yang terlibat dengan banjir dan masalah perniagaan sepanjang Perintah Kawalan Pergerakan (PKP) sejak dua tahun lalu,” katanya selepas melancarkan Perpustakaan Maya dan merasmikan Mesyuarat Persatuan Ibu Bapa dan Guru (PIBG) Sekolah Kebangsaan Sungai Burong, hari ini.
Media sebelum ini melaporkan penangguhan pelaksanaan gaji minimum RM1,500 hanya melibatkan sektor perusahaan mikro kecil dan sederhana yang mempunyai pekerja kurang lima orang iaitu sehingga 31 Disember ini. -KOSMO! ONLINE


Pemandu treler dijangka didakwa Selasa ini
Oleh ASLIZA MUSA

14 Mei 2022, 1:45 pm
KUALA KANGSAR – Pemandu treler yang terlibat nahas mengorbankan lima pelajar Universiti Sultan Azlan Shah (USAS) dalam kemalangan di Kilometer 245.2 Lebuh Raya Utara Selatan arah utara kelmarin dijangka didakwa Selasa ini.
Ketua Polis Daerah Kuala Kangsar, Asisten Komisioner Omar Bakhtiar Yaacob berkata, pihaknya sedang melengkapkan siasatan dan akan merujuk kepada pejabat Timbalan Pendakwa Raya (TPR) untuk tindakan pendakwaan.
“Pemandu treler itu sebelum ini telah direman empat hari berakhir esok, oleh itu kita akan membawa suspek terbabit untuk permohonan sambung reman di Mahkamah Majistret Kuala Kangsar.
“Kertas siasatan akan dikemukakan pada TPR pada hari Selasa ini dan jika pihak pendakwaan berpuas hati, suspek akan dituduh di mahkamah pada sebelah petang,” katanya ketika dihubungi di sini hari ini.
Terdahulu, Ketua Polis Perak, Datuk Mior Faridalathrash Wahid memberitahu, suspek berusia 28 tahun dan berasal dari Jitra itu mempunyai 22 saman atas pelbagai kesalahan trafik dengan lapan saman membabitkan kesalahan pandu laju.
Bagaimana pun katanya, kesemua saman yang direkodkan sejak tahun 2008 hingga 2022 itu telah pun dijelaskan.

“Hasil ujian saringan air kencing yang dilakukan ke atas suspek juga negatif daripada sebarang pengambilan bahan terlarang,” katanya.
Dalam kejadian sekitar pukul 12.52 tengah malam kelmarin, lima pelajar USAS rentung setelah kereta jenis Honda City dinaiki mereka terbakar selepas terlibat kemalangan membabitkan dua treler membawa muatan mozek dan besi pagar. – KOSMO! ONLINE


Tidak boleh duduk sejak 30 tahun lepas
Oleh KOSMO!

14 Mei 2022, 2:00 pm
LONDON – Seorang wanita di Britain mendedahkan tidak dapat duduk seperti orang normal sejak 30 tahun lepas kerana mengalami masalah kesihatan yang jarang berlaku.
Wanita itu khuatir situasi itu bakal menyebabkan kakinya hilang keupayaan dan dia tidak dapat berdiri lagi seperti biasa selepas ini, lapor akhbar Mirror UK kelmarin.
Pinggul Joana Klich bercantum dengan sendinya ketika dia masih kecil.
Disebabkan telah berdiri seumur hidup, wanita berusia 32 tahun itu khuatir kakinya tidak kuat lagi untuk menampung badannya.
Pakar perubatan menamakan keadaan tersebut sebagai genetik yang jarang berlaku itu sebagai atrofi otot tulang belakang yang melemahkan otot dengan penyakit teras pusat.
Pada 2016, Klich terpaksa menggunakan kerusi roda menegak untuk menyokong badannya berdiri dan bergerak. Kesakitan dialaminya tidak dapat ditahan sehingga Klich terpaksa berhenti bekerja pada 2019.

Klich kini bergantung kepada kerusi roda untuk berdiri menegak namun semakin hari bertambah sakit disebabkan berat badannya memberi tekanan kepada anggota badannya yang lemah.
Klich sedang berusaha mengumpul £6,000 (RM32,204) untuk menjalani fisioterapi intensif swasta yang diharapkan dapat melegakan ketegangan ototnya dan mengelakkan pembedahan yang berisiko. – Agensi


Muhammad Nabil selamat dikebumikan di kampung bapa di Nilai
Oleh NOR SHAFAWATI YUP

14 Mei 2022, 1:10 pm
SEREMBAN – Jenazah pelajar Universiti Sultan Azlan Shah (USAS), Muhammad Nabil Haikal Muhammad Fariz, 19, yang maut dalam kemalangan maut bersama empat sahabat yang lain di Kuala Kangsar, Perak selamat dikebumikan di Tanah Perkuburan Islam Kariah Batang Benar, Nilai di sini kira-kira pukul 9 pagi tadi.
Terdahulu jenazah Allahyarham tiba di tanah perkuburan itu pada pukul 8.05 pagi dari kediaman keluarga Allahyarham di Kampung Sungai Mahang, Nilai di sini.
Sebelum itu, solat jenazah juga diadakan sekali lagi di kediaman tersebut selepas tiba dari Masjid Raja Permaisuri Bainun, USAS, Kuala Kangsar kira-kira pukul 3.30 pagi tadi.
Dalam pada itu, suasana pilu menyelubungi tanah perkuburan terbabit dengan upacara pengebumian dihadiri kira-kira 100 orang penduduk termasuk ahli keluarga dan rakan-rakan Allahyarham.
Allahyarham yang menetap di Selayang, Selangor dikebumikan di sini yang merupakan kampung halaman bapanya Muhammad Fariz Amat Jusak, 49.
Muhammad Fariz ketika ditemui selepas majlis pengebumian mengucapkan terima kasih kepada semua pihak yang membantu dalam pengurusan jenazah Allahyarham anaknya itu sehingga selamat dikebumikan hari ini.

“Saya berbanyak terima kasih terutama kepada pihak universiti yang banyak membantu juga kepada semua yang mendoakan anak saya dan mangsa-mangsa yang lain, saya harap Allah sahaja yang dapat membalas budi baik dan jasa mereka semua, ” katanya. -KOSMO! ONLINE


Peniaga jual mihun separuh, ayam kecil RM9 diserbu
Oleh DIYANATUL ATIQAH ZAKARYA

14 Mei 2022, 1:07 pm
MELAKA – Dua buah restoran nasi campur di Ayer Keroh di sini diberi notis susulan mengenakan harga terlalu mahal mencecah RM3 berbanding kadar biasa.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) negeri, Norena Jaafar berkata, hasil maklumat orang awam, serbuan telah dilakukan sepasukan lima penguat kuasa, minggu lalu.
Katanya, dua notis dikeluarkan selepas mendapati pemilik premis mengenakan harga mahal dengan perbezaan ketara sekitar RM2 sehingga RM3 sepinggan berbanding harga biasa.
“Kita ada menerima aduan daripada pengguna mengenai caj mahal yang dikenakan dua kedai makan di Ayer Keroh dan susulan itu satu pemeriksaan mengejut dilakukan.
“Dua notis dikeluarkan selepas kita dapati memang harga dikenakan terlalu tinggi, sebagai contoh mihun separuh dengan seketul ayam, dipotong 24 ketul dicaj pada harga RM9 sedangkan harga patut adalah RM5 sehingga RM5.50,” katanya ketika ditemui pada majlis sambutan Aidilfitri anjuran Petronas di Ayer Keroh, di sini semalam. -KOSMO! ONLINE


Kalau nak buat kepala kita, nanti nampak bodoh – Daddycap
Oleh MOHAMMAD SHAHEMY AZMI

14 Mei 2022, 1:12 pm
PETALING JAYA – Penyanyi rap Daddycap tampil menegur kenyataan pesohor media sosial terkenal, Sabrina Azhan apabila gadis itu cuba mempertahankan pendirian wanita Islam berhijab sepertinya untuk menari dalam media sosial.
Ujar Daddycap atau sebelum ini dikenali sebagai Caprice, menjelaskan isu gadis Muslim berhijab menari dalam media sosial bukanlah perkara baharu seperti yang dilakukan oleh Sabrina.
Sebaliknya, apa yang menjadi isu apabila pucuk muda berusia 22 tahun itu seolah-olah cuba mengetepikan ajaran al-Quran dan sunnah tentang etika seorang wanita Muslim.
“Dia (Sabrina) bukan gadis pertama berhijab yang menari dan menyanyi dalam media sosial. Silapnya apabila dia cuba kaitkan isu tersebut dengan agama.
“Jangan cuba justifikasi sesuatu benda yang kita minat dalam konteks Islam apabila perkara yang kita minat itu lari daripada al-Quran dan sunnah,” ujarnya menerusi satu video yang dimuat naik dalam Instagram.
Ujar pemilik nama lengkap Ariz Ramli itu lagi, kenyataan yang dikeluarkan Sabrina secara terang-terangan salah, malah menganggap gadis tersebut kelihatan ‘bodoh’ kerana berkata sedemikian.

“Memang tak bolehlah. Kalau nak buat kepala kita tanpa mengikut al-Quran dan sunnah, anda akan kelihatan bodoh,” jelasnya.
Terdahulu, Sabrina yang merupakan seorang pelajar Malaysia di Korea Selatan mengeluarkan kenyataan seolah-olah cuba mempertahankan minatnya sebagai seorang wanita muslim berhijab untuk menyanyi dan menari dan mengaitkan perkara tersebut dengan isu agama.
Malah, kenyataan oleh Sabrina itu turut mendapat perhatian media antarabangsa, BBC.
“Saya Sabrina Azhan berusia 22 tahun. Saya diberitahu wanita Muslim berhijab tidak boleh menari dan sebagainya. Tapi sekarang kita berada dalam abad ke-21.
“Saya suka memakai hijab dan suka menari. Jadi saya gabungkan kedua-duanya,” kata Sabrina.
Kenyataan yang dikeluarkan Sabrina sekali gus memancing kritikan daripada pengguna Twitter sehingga mendapat kecaman ramai, bahkan perhatian media antarabangsa.
“Malu awak pergi ke mana ya?” kata seorang pengguna Twitter.
“Saya tidak mahu sebarkan kebencian. Tapi apa yang awak lakukan ini adalah haram,” kata seorang lagi netizen.
Sekadar info, Sabrina yang juga pelajar dalam bidang kejuruteraan mekanikal di Universiti Hanyang aktif dalam media sosial sebagai YouTuber dengan menyiarkan perihal kehidupannya sebagai pelajar Malaysia dan wanita berhijab di Korea Selatan.
Sabrina juga pernah terlibat dalam beberapa program hiburan di Korea Selatan antaranya dipilih untuk menjadi hos dan menemu bual kumpulan gadis K-Pop, TWICE, untuk Shopee di Seoul. – KOSMO! ONLINE


Anak disaman RM2.6 juta gagal beri cucu
Oleh KOSMO!

14 Mei 2022, 1:00 pm
NEW DELHI – Sepasang suami isteri di India nekad menyaman anak lelaki tunggal mereka sebanyak AS$610,795 (RM2.6 juta) kerana tidak mengurniakan cucu buat pasangan itu, lapor akhbar Daily Mail, kelmarin.
Sanjeev Prasad, 61, dan isteri Sadhana, 57, memfailkan petisyen terhadap Shrey Sagar dan isterinya Shubhangi, yang berkahwin pada 2016 dan masih tidak mempunyai anak.
Perkahwinan itu diatur keluarga dan mereka juga dihantar ke Thailand untuk berbulan madu bagi melahirkan waris keluarga.
Dalam petisyen surat saman tersebut, Shrey dan Shubhangi diarahkan melahirkan zuriat dalam tempoh setahun atau membayar saman kepada ibu bapa mereka.
Shrey yang merupakan seorang juruterbang terlatih telah dihantar melanjutkan pengajian ke Amerika Syarikat (AS) dengan yuran serta perbelanjaan ditanggung penuh oleh ibu bapanya.
“Kami berhak mendapat kebahagiaan sebagai datuk dan nenek tetapi anak menantu seperti tidak mahu menunaikan impian tersebut. Jadi, kami mahu menuntut ganti rugi,” kata Sanjeev.

Sajneev juga menulis dalam hujah mahkamah ibu bapa bahawa mereka terpaksa membuat pinjaman untuk membina rumah dan kini berdepan masalah kewangan.
“Kami juga mengalami tekanan perasaan kerana kesunyian tanpa kehadiran cucu untuk menemani hari-hari tua,” ujarnya.
Pertuduhan yang dikemukakan ke Mahkamah Daerah Haridwar disenaraikan sebagai penyakit mental dan gangguan atau secara teknikalnya dilabelkan sebagai kes keganasan rumah tangga. – Agensi


Penguatkuasa KPDNHEP Pulau Pinang direman kes rasuah RM3,000
Oleh MOHD SYALMIZI HAMID

14 Mei 2022, 12:46 pm
GEORGE TOWN – Seorang pegawai penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) daerah Timur Laut di sini direman empat hari bagi membantu siasatan berhubung kes rasuah membabitkan nilai RM3,000.
Perintah tahanan reman bermula hari ini sehingga Selasa dikeluarkan Majistret Tunku Intan Nadiah Tunku Mohammed Nazarin selepas Pegawai Pendakwa Suruhanjaya Pencegahan Rasuah Malaysia (SPRM), G. Jayaraj membuat permohonan di Mahkamah Majistret di sini hari ini.
Menurut sumber, lelaki berusia 48 tahun itu ditahan ketika menerima wang berkenaan daripada seorang pengadu di sekitar Bayan Baru dekat sini petang semalam.
Katanya, wang itu sebagai balasan untuk menyelesaikan kes yang masih di dalam siasatan dan supaya tindakan tidak diambil ke atas pengadu atas kesalahan memiliki gas petroleum cecair (LPG) bersubsidi melebihi kapasiti yang dibenarkan.
Difahamkan kesalahan itu dilakukan sejak tahun lalu dan pengadu berkenaan membuat laporan kepada SPRM awal bulan ini.
Suspek yang tidak diwakili peguam itu disiasat mengikut Seksyen 17 (a) Akta SPRM 2009. – KOSMO! ONLINE


Wushu cemerlang hadiahkan dua emas di Hanoi
Oleh MUHAMMAD RIDUAN MOHD HANAFIAH

14 Mei 2022, 1:00 pm
MESKIPUN tidak meletakkan sebarang sasaran kilauan pingat emas pada temasya Sukan SEA Vietnam 2021, namun skuad wushu negara membuktikan persiapan yang dilakukan mereka benar-benar sempurna apabila menghadiahkan dua butir pingat emas semalam.
Meskipun membuat penampilan sulung di temasya dwitahunan tersebut, atlet wushu negara, Clement Ting Su Wei mengakui dia berpuas hati selepas mampu menyumbang emas ke-10 buat kontinjen Malaysia di Gimnasium Cau Giay.
Clement mengakui persembahan yang sempurna membolehkannya mengutip mata tertinggi dengan catatan 9.70 mata sekali gus dinobatkan sebagai juara dalam acara changquan lelaki.
Lebih manis, kejayaan Clement diteruskan rakan sepasukannya, Tan Zhi Yan yang menyumbang emas kedua negara dalam acara taijiquan lelaki selepas mempamerkan persembahan solid dengan keputusan 9.71 mata
“Saya mengakui sangat terkejut kerana berjaya menyumbang emas ke-10 negara. Kejayaan ini satu bonus dalam karier saya terutama pada penampilan sulung di Sukan SEA.
“Pada saingan itu, saya tidak gugup dan hanya beraksi seperti rutin dalam latihan tanpa sebarang kesilapan. Saya sangat gembira, ini adalah kejayaan terbaik dalam tempoh 17 tahun karier saya,” katanya Clement.

Clement, bagaimanapun mendedahkan bahawa perjalanannnya ke Hanoi penuh dengan cabaran selepas dijangkiti Covid-19 bulan lalu sekali gus menjejaskan persiapannya untuk ke temasya Sukan SEA Vietnam.
“Bulan lalu saya dijangkiti Covid-19 dan tidak dapat meneruskan latihan dengan sempurna sebagai persiapan menuju ke Hanoi.
“Saya hanya boleh melakukan latihan ringan sepanjang tempoh kuarantin dan bimbang tidak mempunyai masa yang cukup untuk membuat persiapan menghadapi Sukan SEA. Apapun, segalanya berjalan dengan lancar,” tambahnya.
Clement seterusnya akan bertanding dalam acara daoshu (hari ini) dan gunshu (esok).


Skuad negara mahu melangkah awal di Hanoi
Oleh MUHAMMAD RIDUAN MOHD HANAFIAH

14 Mei 2022, 1:30 pm
HANOI – Skuad Bawah 23 (B-23) negara mempunyai pilihan sama ada mara lebih awal ke separuh akhir atau menunggu sehingga perlawanan terakhir Kumpulan B pada saingan bola sepak lelaki temasya Sukan SEA Vietnam 2021.
Bagaimanapun, sekiranya mereka mengambil pilihan pertama iaitu mengesahkan kemaraan awal, skuad kendalian Brad Maloney perlu menjinakkan Singapura ataupun seri pada aksi ketiga peringkat kumpulan di Stadium Thien Truong, Nam Dinh hari ini.
Pemain pertahanan negara, Quentin Cheng menyuarakan keyakinan bahawa rakan-rakan sepasukannya kini memiliki semangat berkobar-kobar untuk turun berdepan Singapura selepas berjaya melakar dua kemenangan dalam aksi menentang Thailand 2-1 dan Laos (3-1) sebelum ini.
Tambahnya, pasukan ke Sukan SEA Manila 2019 dan pemain yang ada ketika ini mempunyai perbezaan, sekali gus optimis skuad negara mampu membawa pulang pingat.
“Dua kemenangan sebelum ini menambah keyakinan kami untuk menghadapi perlawanan seterusnya.
“Kami sentiasa memberi 100 peratus dalam setiap perlawanan dan tidak akan ambil mudah cabaran Singapura esok (hari ini) biarpun telah mengutip enam mata.

“Bagi saya, setiap pasukan mempunyai perbezaan mungkin kali ini daripada segi keserasian lebih baik sebab sudah lama bermain bersama,” katanya.
Malaysia ketika ini di landasan terbaik untuk mara ke separuh akhir, sekali gus memperbaiki pencapaian Sukan SEA edisi lalu di Manila selepas mengekal rekod bersih dalam dua perlawanan sebelum ini.
Mengulas mengenai perbezaan bermain bersama pasukan Harimau Malaya dan pasukan muda, pemain Selangor itu mengakui setiap jurulatih memiliki ‘resipi’ berbeza.
“Sudah tentu berbeza kerana dua pasukan berbeza dan intensiti permainan berbeza, tetapi ia membawa kebaikan kepada saya apabila dapat bermain kedua-dua pasukan,” ujarnya.


Remaja maut rempuh kereta keluar simpang
Oleh DIYANATUL ATIQAH ZAKARYA

14 Mei 2022, 2:14 pm
MELAKA – Perjalanan dua sahabat pergi beraya dengan menunggang motosikal berakhir tragedi apabila salah seorang daripadanya maut dalam nahas di Jalan Kampung Tengah, Kuala Sungai Baru, di sini, petang semalam.
Dalam kejadian kira-kira pukul 5.30 petang itu, mangsa, Nurul Shafeena Mohd. Hasmawi, 16, yang membonceng maut di tempat kejadian selepas mengalami kecederaan parah di kepala.
Rakannya, Nurul Atiqah Musa, 16, terselamat namun mengalami kecederaan parah di kaki dan dirawat di zon merah Hospital Melaka.
Ketua Polis Daerah Alor Gajah Superintendan Arshad Abu berkata, kejadian berlaku ketika mangsa dan rakannya yang menunggang motosikal jenis Yamaha 135LC dalam perjalanan dari arah pekan Kuala Sungai Baru ke Kuala Linggi.
“Setiba di lokasi, motosikal ditunggngi remaja ini telah melanggar Toyota Corolla dipandu pesara tentara berusia 77 tahun yang keluar dari simpang kedai runcit untuk ke Pekan Kuala Sungai Baru.
“Akibat pelanggaran itu, mangsa yang membonceng maut di tempat kejadian manakala rakannya mengalami kecederaan parah di bahagian kaki dan dikejarkan ke hospital,” katanya dalam satu kenyataan hari ini. -KOSMO! ONLINE


Remaja tampar kekasih dalam kelas disiasat polis
Oleh KOSMO!

15 Mei 2022, 9:30 pm
JAKARTA – Seorang pelajar sekolah menengah di Sulawesi Selatan menerima kecaman pengguna media sosial selepas rakamannya menampar teman wanita di dalam sebuah kelas tular, lapor laman Suara.com.
Menerusi muat naik video di laman Instagram @kabarnegeri, remaja lelaki yang berpakaian seragam pengakap itu dirakam sedang berdiri di hadapan seorang pelajar perempuan bertudung.
Mereka berdua dilihat seperti sedang bertengkar sebelum remaja lelaki mengangkat tangan dan menampar kekasihnya.
Menurut maklumat orang ramai, video itu telah diserahkan kepada Polis Pinrang di bawah siasatan berkaitan tindakan kekerasan pelajar bawah umur.
Video tersebut menimbulkan pelbagai reaksi orang ramai yang rata-rata berasa geram dengan perbuatan remaja lelaki tersebut.
“Jika dia menampar anak perempuan saya, memang saya akan menamparnya semula,” komen seorang netizen. – Agensi


Penjaga sementara disyaki dera budak 3 tahun diburu
Oleh NOR AZIAH MAT NOH

15 Mei 2022, 9:07 pm
AMPANG – Polis sedang giat memburu seorang lelaki disyaki mendera kanak-kanak berusia tiga tahun di Pandan Perdana, di sini semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, lelaki berusia 40-an itu merupakan penjaga sementara kepada kanak-kanak lelaki itu.
“Ibu bapa kandung mangsa kini sedang menjalani hukuman penjara atas kesalahan dadah dan telah dijaga suspek sejak Januari lalu,” katanya dalam kenyataan di sini hari ini.
Mengulas lanjut, kejadian itu disedari oleh seorang lelaki yang terdengar tangisan kanak-kanak terbabit pada pukul 1 petang.
“Susulan itu, pengadu telah membuat pemeriksaan badan dan menemui kesan kecederaan pada bahagian muka serta badan mangsa sebelum terus ke balai polis untuk tindakan selanjutnya,” ujarnya.
Jelasnya, mangsa kini dalam keadaan stabil dan ditempatkan di Wad Pediatrik Hospital Ampang untuk pemerhatian dan rawatan lanjut.

Katanya, kes disiasat dibawah Seksyen 31(1)(a) Akta Kanak-Kanak 2001. -KOSMO! ONLINE


Budak lapan tahun maut disyaki didera ibu, bapa saudara
Oleh ZAKI SALLEH

15 Mei 2022, 11:22 pm
IPOH – Seorang kanak-kanak perempuan berusia lapan tahun meninggal dunia dipercayai didera penjaga yang juga merupakan ibu dan bapa saudaranya.
Kematian mangsa dilaporkan pada pukul 3.14 pagi tadi oleh pegawai perubatan di Jabatan Kecemasan dan Trauma, Hospital Raja Permaisuri Bainun (HRPB) di sini.
Ketua Polis Perak, Datuk Mior Faridalathrash Wahid berkata, mangsa yang dibawa oleh ambulans ke HRPB telah disahkan meninggal dunia sekitar pukul 1.45 pagi.
Menurut beliau, pemeriksaan pada badan mangsa menemui kesan-kesan cedera disyaki akibat didera.
“Bedah siasat telah dijalankan oleh Pakar Patologi Jobatan Forensik, HRPB dan didapati punca kematian adalah ‘multiple blunt injury’.
“Hasil siasatan membawa kepada penahanan sepasang suami isteri berumur 40 tahun iaitu ibu dan bapa saudara yang merupakan penjaga kepada mangsa,” ujarnya dalam satu kenyataan.

Kedua-duanya akan dibawa ke mahkamah esok bagi permohonan reman untuk membantu siasatan dibawah Seksyen 302 Kanun Keseksaan kerana membunuh.
Orang awam yang mempunyai sebarang maklumat mengenai kes tersebut diminta berhubung dengan Asisten Superintendan Dasarathan Subramaniam ditalian 012-564 4484 bagi membantu siasatan. – KOSMO! ONLINE


Bastianini julang Gresini Racing di Le Mans
Oleh KOSMO!

15 Mei 2022, 9:16 pm
LE MANS – Pelumba pasukan Gresini Racing, Enea Bastianini meneruskan pemburuan kejuaraan dunia MotoGP musim ini selepas memenangi perlumbaan Grand Prix (GP) Perancis di Litar Le Mans sebentar tadi.
Dia yang memulakan perlumbaan di petak kelima menampilkan tunggangan cukup baik untuk memintas seorang demi seorang pelumba di hadapan sebelum bersaing dengan Francesco Bagnaia untuk kedudukan pertama.
Kesabaran yang ditunjukkan Bastianini sepanjang perlumbaan nyata berbaloi apabila pelumba Itali itu berjaya memintas pelumba Ducati tersebut pada pusingan ke-21 sebelum menamatkan saingan sebagai juara.
“Saya sangat gembira dengan kemenangan hari ini kerana dapat melakukannya di hadapan puluhan ribu penonton. Dalam sesi sebelum ini juga saya ada terjatuh beberapa kali dan menyebabkan kami dalam keadaan sukar.
“Bagaimanapun, kami dapat menampilkan aksi cukup baik dalam perlumbaan sebenar. Terima kasih kepada pasukan kerana bekerja keras menyediakan jentera terbaik untuk perlumbaan,” katanya sejurus tamat saingan.
Dalam pada itu, malang menimpa Bagnaia apabila dia gagal menamatkan perlumbaan apabila terjatuh selepas kedudukannya sebagai pendahulu perlumbaan dirampas Bastianini.

Bagaimanapun, kekecewaan pasukan Ducati sedikit terubat selepas seorang lagi pelumbanya, Jack Miller menamatkan saingan di kedudukan kedua manakala tempat ketiga menjadi milik pelumba Aprilia, Aleix Espargaro.- KOSMO! ONLINE